text:
Parlamentario Mervin Wyatt a reacciona riba e decision cu a ser tuma den Conseho di Minister di Reino pa loke ta trata e sosten di likides pa Aruba pa lunanan di oktober te cu december di 2021. Por a tuma nota cu Caft a yega na e conclusion cu Aruba no mester haya sosten di likides mas. Un di e motibonan ta e hecho cu Aruba no a corta suficiente den cuido, cual ta regarda un suma di 60 miyon florin.
Segin Mervin Wyatt-Ras e Ministro Presidente di pais Aruba mester cuminsa papia berdad. E ta ganja hopi. Paso ya na mei di anja 2020 el a bai di acuerdo cu e landspakket na momento cu el a firma e promer tranche di e ayudo di liquides di Hulanda. Aki el a hinca nos pais caba den un situacion caminda cu nos pais tin cu corta 60 miyon den cuido sin cu el a consulta cu niun hende na Aruba el a firma.
Ya tabatin recorte den djente di nos grandinan y esnan humilde, a rebaha e lista positivo di medicina pa despues trece cambio dor cu nos hendenan no por a paga, a corta den esnan ora viaha pa exterior pa malesa, alabes e gasto di un persona so ta ser cubri y a baha e suma. Tur esaki net awor den pandemia.
Gobierno di Aruba mes a laga traha e raport “Doorlichting kostenontwikkeling AZV: onderzoek naar de ontwikkeling van de toekomstige financiële situatie van de AZV en mogelijke risico’s. Pues a haci un investigacion na desaroyo di e situacion financiero den futuro posibel risiconan. Akiden ta papia di diferente medida manera “eigenbijdrage” y “eigenrisico”. A base di e raport aki a traha un ‘bezuinigingsplan”, esta un plan pa tuma medida.
Mientrastanto gobierno ta keda haci comosifuera ta Hulanda ta obliga Aruba tuma medida sinembargo esaki no ta e berdad. Den un carta di Secretario di Estado Knops na Tweede kamer e ta notifica cu e a base di e raport di AZV, CAft ta sugeri Aruba pa corta 60 miyon florin den cuido.
Den un carta dirigi na Stichting Respaldo pa e sector di cuido di Aruba, sr. Knops a contesta: “de wijze waarop Aruba de taakstelling invult is een lokale verantwoordelijkheid. De AZV heeft hiertoe een bezuinigingplan opgesteld. DE MINISTERRAAD van ARUBA heeft BESLOTEN dit bezuinigingsplan uit te voeren”. Knops ta contesta pues cu ta Conseho di Minister di Aruba a DICIDI di ehecuta e bezuinigingsplan cu AZV a traha.
Tambe durante un bishita di sr. Knops na Aruba na januari 2021 el a laga sa na e sector di cuido: “dat er geen noodzaak is om de afgesproken korting op de tranches uit Nederland perse via de zorg binnen te halen”. Pues el a laga sa cu no tin necesidad pa haci e recortennan palabra pa medio di cuido.
Awor ta ken ta papia berdad? Sr. Knops of Evelyn Wever-Croes?
Minister Presidente mester stop di ganja. Dor di su ganjamento e lo hinca Aruba mas den problema financiero. Paso awor e ta papia di bai fia placa riba mercado local, locual lo trece nos mas den problema financiero y social.
Ta bin aserca cu tin un carta di minister Dangui Oduber pa haci recorte den cuido di 40 miyon florin. Esaki mientras cu e ultimo Uitvoeringsrapportage di Gobierno na CAft y e Voortgangsrapport di AZV ta papia di recorte den cuido di 36 miyon florin.
Aki atrobe tin un discrepancia y enganjo. Ki ta e suma sea 60 miyon, 40 miyon of 36 miyon? Tur esakinan ta conduci cu Hulanda no ta confia Aruba y esun cu a haci e eror mas grandi ta e Ministro Presidente dor di compromete nos na e 60 miyon florin di recorte.
Den palabracion cu Hulanda pa loke ta trata e landspakket lo sigui corta mas, p.e. den salario di ambtenaarnan tambe a ser menciona lo corta 20% y lo bai implementa e diferente medidanan e.o. riba tereno laboral, impuesto, y di personal.
Dor di malinformacion y e hecho cu e ministernan no ta secuur cu nan trabou nan ta hinca nos pueblo den problemanan mas serio finaciero, economico y social. Dicon no ta corta den e cantidad di ministernan y baha nan na 7 of 6 pero si a corta den salario di ambtenaarnan y cuidadanonan mester a perde nanempleo? Dicon no ta corta den gastonan lucrativo operacional di gobierno, manera den viahenan, autonan di luho, nombracion di cantidad di coordinadornan “friends and family”? Ainda tin contractante ta ser poni trabou continuamente. Dicon no ta corta den fiestanan di ministernan?
Minister Presidente y su Vice-Ministro Presidente mes no a sinta drechi pero a ya a viaha pareu. Ministro Presidente a anuncia caba cu si Hulanda no duna Aruba e sosten di liquides e lo bai fia placa riba mercado local, cu interesnan halto cu lo crea mas debe pa nos pueblo y lo hustifica pa gobierno tuma mas medida riba nos cuidadanonan cu ya no por mas. Nos hendenan ta sin entrada, sin forma pa pone pan riba mesa di nan famia mester bai paga pa e mentiranan di un gobierno irresponsabel.


c: text/html

text:
Cambio den Kiesverordening: argumento, e proceso legislativo y un ‘boycott’ [entrevista]
ArenaPoliti.co a aserca sr. Dangui Oduber pa repasa e proceso legislativo cu a tuma luga te na e momentonan aki, su argumentonan pa e cambio en cuestion y pakico e ta di opinion cu fraccion AVP y presidente di Parlamento sra. Wyatt-Ras a ‘boycotea’ tratamento di e ley aki. Sr. Oduber tambe ta contesta si MEP lo aplica e cambio proponi pa e eleccion venidero, y si e manera di parti restzetels tambe merece un cambio.
Kico ta bo argumentonan/hustificacion pa introduci e cambio aki den nos kiesverordening?
Dangui Oduber: “Mi ta kere cu un miembro di Parlamento mester tin e apoyo di e votado pa e por representa e votado den Parlamento di Aruba. Den mi opinion e unico mecanismo pa midi si un politico tin e apoyo di e votado ta a base di conteo di e votonan cu e politico ricibi y no e posicion (number) cu un lider di partido duna e politico riba un lista politico. Mirando cu mas persona ta participa na eleccion den mi opinion un comparacion ta necesario, pues esun cu tin mas voto personal tin cu bay dilanti y drenta Parlamento.”
Den mi opinion e unico mecanismo pa midi si un politico tin e apoyo di e votado ta a base di conteo di e votonan cu e politico ricibi …”
“Ora un politico sa cu a base di e cantidad di voto cu e ricibi e por drenta Parlamento di Aruba y cu e no ta depende di ningun hende, e por eherce su tarea como Miembro di Parlamento na un forma mas independiente dunando asina tambe mas contenido na articulo III.16, paragrafo 3, di Nos Constitucion, esta cu cada Miembro di Parlamento mester vota segun su propio pensamento (stemmen zonder last).”
Con e proceso legislativo a bay?
Dangui Oduber: “E proceso mes a cuminsa for di December 2016 na momento cu mi persona a dirigi un carta na prome minister di Aruba Mike Eman pa puntre kico ta posicion y pensamento di gobierno di Aruba referente e cambionan cu mi ta proponiendo.
Na prome luga mi a studia nos Constitucion, e Kiesverordening, e Memorie van Toelichting di e Kiesverordening y tambe literatura (Handboeken) riba e tereno aki na Aruba y otro paisnan den Reino y hunto cu mi colega di partido Evelyn Wever-Croes y conseheronan nos a traha un iniciativa di ley pa cambia e Kiesverordening y tambe nos a traha un concept Memorie van Toelichting. E dos documentonan aki ami y colega Evelyn Wever-Croes a entrega cerca Presidente di Parlamento di Aruba riba 28 maart 2017 cu e peticion pa e proceso legislativo cuminsa cana. Mi a entrega tambe un copia na Raad van Advies y Directie Wetgeving en Juridische Zaken.”
“Raad van Advies a revisa e iniciativa di ley y a manda su conseho pa presidente di Parlamento di Aruba riba 10 mei 2017 cu na su turno a comparti esaki cu e miembronan di Parlamento.
Nos a revisa e conseho di Raad van Advies y a base di esaki nos a ahusta e iniciativa di ley y e concept Memorie van Toelichting, cu nos a entrega na Raad van Advies y na Presidente di Parlamento di Aruba.”
Lamentablemente presidente di Parlamento di Aruba a desvia di e sistema usual y riba peticion di un miembro di fraccion di AVP a pidi un conseho di Sociaal-Economische Raad.”
“Despues di esaki nos a puntra presidente di Parlamento di Aruba pa pone un fecha pa e iniciativa di ley wordo trata. Lamentablemente esaki no a tuma luga ya cu un miembro di Parlamento a pidi presidente di Parlamento di Aruba pa pidi un conseho na Sociaal-Economische Raad. Pa medio di un carta Sociaal-Economische Raad a informa Presidente di Parlamento di Aruba riba 28 juli 2017 cu e conseho di Sociaal-Economische Raad a wordo manda pa Minister di Algemene Zaken.”
Pakico bo ta di opinion cu fraccion AVP y/of presidente di Parlamento sra. Mervin Wyatt-Ras a ‘boycotea’ tratamento di e ley aki?
Dangui Oduber: “Ora cu nos a cambia e iniciativa di ley pa cambio di e Kiesverordening y e concept Memorie van Toelichting conforme e conseho di Raad van Advies y nos a adresa tur comentario di Raad van Advies, e iniciativa di ley pa cambio di e Kiesverordening por a wordo trata den Parlamento di Aruba. Lamentablemente presidente di Parlamento di Aruba a desvia di e sistema usual y riba peticion di un miembro di fraccion di AVP a pidi un conseho di Sociaal-Economische Raad.
Fuera cu e procedimiento aki ta inusual, e ta contra e Landsverordening Sociaal-Economische Raad (AB 1987 no. 103), cu ta prescribi den articulo 2, cu Sociaal-Economische Raad ta conseha Gobierno di Aruba riba peticion di un of mas minister y tambe nan por conseha Gobierno riba nan propio iniciativa. Presidente di Parlamento di Aruba mester a informa e miembro di fraccion di AVP cu su peticion pa pidi un conseho di Sociaal-Economische Raad ta contra leynan di Aruba y pone un fecha pa e iniciativa di ley wordo trata. Si Gobierno di Aruba y/of un di su ministernan tawata kier a haya un conseho di Sociaal-Economische Raad, nan mester a puntra esaki. Segun e leynan di Aruba esey no tawata e funcion di presidente di Parlamento di Aruba.
Mirando con esaki a bay ta mustra cu a trata na pospone e votacion di e ley aki pa despues di eleccion pa Parlamento di Aruba.”
Presidente di Parlamento di Aruba mester a informa e miembro di fraccion di AVP cu su peticion pa pidi un conseho di Sociaal-Economische Raad ta contra leynan di Aruba y pone un fecha pa e iniciativa di ley wordo trata.”
MEP lo aplica e concepto di secuencia di voto pa eleccion 2017 a pesar cu e no a bira un ley?
Dangui Oduber: “Nos di MEP ta para tras di e iniciativa aki y nos ta kere den dje. E ta un decision di congreso di partido cu a wordo ratifica den partijraad. Nos no mester firma ningun protocol y ningun gentleman’s agreement pa nos por tene nos mes na dje. Sinembargo e no ta ancra den ley te ainda. Nos di MEP y ami personalmente a keda hopi desapunta cu e ley no a wordo trata ainda.”
Nos no mester firma ningun protocol y ningun gentleman’s agreement pa nos por tene nos mes na dje.”
Bo ta di opinion cu e sistema di parti restzetels tambe mester di un cambio? Pakico si/no?
Dangui Oduber: “Tin hopi opinion y pensamento referente e reparticion di restzetel. Pa haci e cambionan aki e ta rekeri cambionan mas drastico den bo kiesverordening. E regla number 1 di nos kiesverordening ta cu e partido mester por yega na un asiento (kiesdeler) y berdad ta hopi biaha un partido chikito ta yega hopi serca pero toch no ta logra. E reglanan di wega ta cu e partido mester saca asiento prome.
E sistema actual ta traha diferente ya cu ta trata di un sistema di “grootste gemiddelden”. Ta sigur cambionan cu nos mester por pensa riba nan y considera pa haci’e mas democratico posibel.”
Imagen: carta di SER relaciona cu conseho di SER riba e ley di iniciativa di sr. Dangui Oduber pa cambia Kiesverordening
Dangui Oduber: “For di maart 2017 nos a presenta e concepto di ley di iniciativa pa laga e politico cu mas voto drenta parlamento!
Fraccion di AVP a boycotea e tratamento di ley aki promer cu recess usando e argumento cu nan kier conseho di Sociaal Economisch Raad (SER) promer cu trata esaki.
Wel, e CONSEHO ta CLA y pueblo ta pidi presidente di parlamento pa yama e reunion aki promer cu Eleccion!!!”
ArenaPoliti.co tambe a puntra lider di fraccion di AVP, sr. Marlon Sneek, su opinion riba e cambio di secuencia y e posibel necesidad pa cambia e sistema di parti restzetels. Na momento di publicacion di e articulo aki ArenaPoliti.co no a ricibi contesta di sr. Sneek riba e preguntanan ainda. Su contestanan lo wordo publica riba ArenaPoliti.co si nos ricibi nan.
Expresionnan haci den e articulo aki no necesariamente ta refleha opinion di ArenaPoliti.co

robotstxt: allowed

filter: keep


text:
Migrashon di Korsou pa Riohacha na siglo XIX: ehempel di famianan Danies, Pinedo i Weeber
Seri di Herensia Kultural
Península di Guajira ta e teritorio mas na parti sur di Colombia, na frontera ku Zulia, Venezuela. Su kapital Riohacha, for di siglo XVI tabata sentro di eksplotashon di negoshi di pèrla di empresarionan di Andalucía, i base di operashonnan militar di e régimen spañó kontra indígenanan ku a resistí konkista di nan teritorio. E aborígennan, wayuu, yamá na spañó ‘goajiros’ for di siglo XVIII a forma mediante fushon di vários tribu, i nan ta papia wayuunaiki, lenga di famia Arawak; nan ta wardadó di karné i piskadó, di un struktura sosial ‘matrilineal’ (e muhé ta sentral) i nan ta biba na media i alta guajira.
Na siglo XIX Kòrsou tabata e sosio komersial mas importante di Riohacha. E tabata suministrá alimento, likor, material di konstrukshon, muebel, tela i bistí hecho, i tabata atkirí na su turno kòfi, kakou, fruta, palu, baka i kabritu, i produktonan di reeksportashon manera palu di Brazil, dividivi i kueru. E komersio tabata tuma lugá legalmente via haf di Riohacha i di kontrabanda na e playanan pegá ku e siudat.
E otro merkado na e península di Guajira tabata e komersio ku e indígenanan wayuu, kendenan no tabata rekonosé e legislashon duanero nashonal. E transakshonnan tabata tuma lugá na e hafnan natural manera Bahía Tucacas, Puerto Estrella, Bahía Honda i Carrizal. Ku kambio òf ku pago na oro, wayuunan tabata ofresé baka, kabritu, kueru, dividivi, palu di Brazil i pèrla, i nan tabata atkirí suku, manteka, hariña, tela, hilu, arma, munishon i likor.
Na ora ku e proseso di independensia a konsolidá na Colombia, Simón Bolívar a kumpli ku e promesa di duna strañeronan pèrmit pa bin residensiá na e pais. Algun famia hudiu manera famianan Pinedo i Alvarez Correa, ku for di siglo XVIII tabatin e tradishon di interkambio komersial ku Riohacha i ku wayuunan, a bin establesé na tera firme for di e promé dékada di 1830.
E inmigrantenan ku a yega di Kòrsou tabata distinguí nan pa e diversidat étniko i kultural. Tabatin hudiu i katóliko, algun ku kapital di invershon, i otronan ku a kuminsá sin nada. Entre esnan ku a yega tabatin soltero, kasá i viudo. Nan asendensia familiar por tabata hulandes, franses, aleman, portugues o spañó, pero nan tabata koinsidí den un punto: nan vokashon pa komersio.
Nicolás, por ehèmpel, e promé di famia Danies, a nase na Kòrsou meskos ku su tata Gerard Danies, di asendensia franses, miéntras su mama Catalina Palm, tambe oriundo di e isla ta di asendensia sueko. Nicolás Danies a kasa ku Margarita Keneri, i resien kasá nan a yega Colombia kaminda nan yunan a nase.
Danies ta konsiderá e promé mionario di kosta di Caribe Colombiano. E tabata e promé ‘prestamista di Riohacha’, es desir, ‘banko di e siudat’, den un époka ku no tabata konosé establesimentu finansiero. E tabata ademas, e mayor eksportadó di palu di Brasil pa Inglatera. E kapital ku el a akumulá tabata asina grandi ku el a fia ‘Estado Colombiano’ plaka, i estado mester a pag’é ku edifisionan ofisial, entre nan un residensia di vireinan, ku despues a bin haña e nòmber di Palacio Liévano, sede awendia di ‘Alcaldía de Bogotá’.
Debí na su poder ekonómiko, su yu muhénan a kasa ku miembro di élite ekonómiko i intelektual di e pais, ingeniero, profesor, komersiante, vise-kònsul i militar. Nan a bai biba na Kòrsou, Cartagena i Bogotá, miéntras ku e yu hòmbernan a keda Riohacha trahando ku nan tata.
Pinedonan, tabata hudiu sefardí, komersiante ku tabata mantené negoshi ku Guajira di hopi tempu atras. Nan tabata kumpra i bende barku, importá merkansia. Eksportá fruta di e pais i fia hende plaka. E patriarka tabata Gabriel Pinedo kasá na Kòrsou ku Juliet De Valle; kuater di nan dies yunan a bai establesé na Riohacha i a laga hopi desendensia na e pais, Abraham, Elí, Moisés, Samuel i Morris. Ta e tronkon familiar akí a produsí Pinedo-nan di Riohacha, Santa Marta, Barranquilla, Cartagena, Bogotá i Cali.
Durante vários dékada, e famia tabatin ku eksklusividat, representashon konsular hulandes na Riohacha, Abraham Pinedo, visekònsùl na 1856, Elí Pinedo Jr., na 1860 i Jacob Pinedo Jr. na 1871. Entre su miembronan mas destaká tin Isaac Pinedo, kende a finansiá konstrukshon di e waf di Riohacha na 1848 i Samuel Pinedo kende na 1877 a proponé i finansiá kanalisashon di e riu Calancala pa hib’é te na e límitenan di Riohacha, i solushoná asina, e problema di suministro di awa, di kua e siudat tabata sufri.
Famia Weeber a bai biba na Riohacha den e di dos mitar di siglo XIX. Suerte i aventura a marka yegada di e promé miembro, esta Johannes Weeber. E tabata biahando rumbo pa Hamburg, ora su barku a kuminsá hasi awa serka di Colombia, pero nan a logra yega Riohacha promé ku e barku a noufragá. El a yega soltero i na e lugá akí el a sera vários union matrimonial, promé ku e indígena Mauricia Epieyu na Puerto Estrella i hopi aña despues el a kasa ku Dominga Gnecco na Riohacha. Su rumannan Carlos i León ta hasi meskos ku dos ruman muhé Pinedo, Dilia i Clara. Weeber-nan ta kumpra barku i nan ta subi komo e komersiantenan mas poderoso di Riohacha na fin di siglo XIX. Su desendientenan nos ta topa na Guajira, Santa Marta, Barranquilla i Bogotá.
Sprockel, Van Leenden, Van Grieken, Curiel, Henríquez, Correa, Pereira, Cohen, Salas y Rois ta algun di e medio sentenar di fam ku a pisa tera aki for di Kòrsou.
Riohacha i Willemstad ta dos ruman bieu, uní pa e nesesidat mutuo di aislamentu na siglo XIX i separá pa modernidat di siglo XX.
Fredy González Zubiría investigadó kultural y dramaturgo, oriundo di Guajira, Colombia. E teksto aki riba ta parti di e buki ‘Cultura y Sociedad Criolla de La Guajira’, e di dos edishon ampliá, lo ta lansá òktober próksimo.
Teksto i potret: Fredy Gonzalez Zubiria, Colombia


text: E studiantenan di prome aña di IPA ta bay presenta un tremendo musical riba dia 16 y dia 18 di juni 2014 di 8or te 12or di merdia na St.Theresita Center na San Nicolas. Ta custumber cu IPA ta gradici tur scol preparatorio y basico cu a brinda e studiantenan e oportunidad pa haci nan practica cu ta un parti obligatorio di e programa di IPA. E gradicimento aki ta resulta tur aña den un actividad grandi riba diferente tereno bou di e nomber IPABILIDAD. E aña aki lo ta un poco diferente. IPA lo enfoca riba un presentacion artistico (musical), cu ta inclui teatro, baile y musica, expresando asina un storia den forma di musical y ta hiba e nomber IPARTE. E studiantenan mes ta crea e presentacionnan aki bao di guia di e docentenan Wilma Kuiperie MEd. (baile) y Amy Lasten (teatro). Riba e fechanan menciona cada scol lo tin oportunidad pa presencia un musical tocante Sostenibilidad cu un duracion di mas o menos 1 ora. E contenido di e musical ta educativo y ta stimula pa nos ta mas sostenibel cu naturalesa y nos manera di biba. E musical ta un evaluacion di baile y drama di e studiantenan di prome aña. IPA ta duna hopi importancia na e parti di Educacion di Arte ya cu esaki ta stimula creatividad, confiansa propio y ta desaroya habilidadnan expresivo y comunicativo. Alabes Educacion di Arte ta haci posibel pa trata temanan relevante riba bida diario. Semper tema di musical tin di haber cu Sostenebilidad den cuido y relacion humano, desaroyo economico pero cu cuido di medio ambiente, un actitud di participacion y ciudadania. Esaki ta tuma luga a traves di storia y uzo di tur materia di Arte den combinacion cu entre otro materia di Idioma, Matematica y Sciencia Social. Mester remarca cu e studiantenan ta aplica den practica tur teoria. Alabes nan ta eherce y desaroya habilidadnan necesario pa innovacion esta creatividad, traha hunto, desaroyo social emocional y reflexion durante e proceso pa yega na e producto final cu ta un creacion propio. E producto final ta locual cu nan lo comparti cu tur e muchanan presente. Nos kier a corda e directorado di e scolnan pa inscribi prome cu dia 23 di mei via number di fax 584-3943. Pa cualkier informacion por tuma contacto libremente cu drs. Jennifer Warner na telefon 5243105 of na jennifer.warner@ipa.aw.


text:
Desaroyo Teritorial di Aruba 2019 (ROP 2019)
Riba 15 di januari 2019 a publica un concepto pa un Plan pa Desaroyo Teritorial di Aruba nobo. Te cu 15 di maart 2019 a brinda oportunidad pa entrega punto di bista (zienswijze). E concepto a wordo ahusta y contestacion riba tur punto di bista cu a entrega a keda incorpora den e Nota riba Punto di Bista (Nota Zienswijzen). Por medio di Decreto Nacional no. 1 di 17 di juli 2019 e Plan pa Desaroyo Teritorial di Aruba 2019 (ROP 2019) a keda ratifica.
Por download y tambe tuma nota di forma digital di e ROP 2019, e mapa, e Decreto Nacional no. 1 di 17 di juli 2019, e splicacion riba ROP 2019, e Nota riba Punto di Bista y un mapa di structura ecologico principal:
- ROP 2019
- Mapa ROP 2019
- Decreto Nacional no. 1 di 17 di juli 2019
- Splicacion riba ROP 2019
- Nota riba Punto di Bista
- Mapa di structura ecologico principal
Por tuma nota di ROP 2019 na oficina di Departmento di Infrastructura y Planificacion (DIP) tambe.
Siguientemente por haya informacion relaciona cu e prome ROP (bieu).
Na caminda pa un ROP cu reglamentacion
Awo cu e ROP ta stipula, LRO ta ofrece e posibilidad pa elabora e desaroyo desea den un of mas plan cu reglamentacion (voorschriften): e forma planologico ROPV. Cu esaki ta origina un plan cu ta obligatorio tanto pa gobierno como pa e ciudadano.
Un ROPV ta valido pa cinco aña y ta consisti di un descripcion di e desaroyonan mas desea, un mapa cu ta ilustra e desaroyo aki, un definicion di e reglamentacion y un mapa riba cual e reglamentacion ta indica.
E reglamentacion ta duna instruccion tocante destinacion, ordenacion, construccion y uzo di e terenonan y por contene limitacion relaciona cu construccion, otro trabaonan y edificionan.
Prome cu redacta un ROPV, ta traha un decreto di preparacion, cu ta anuncia cu aki un aña un concepto di e ROPV lo ta disponibel pa inspeccion publico. Durante e periodo di e decreto di preparacion valido por limita modificacion di e vecindario en cuestion.
Durante e proceso pa un of mas ROPV a scoge como fase intermediario pa bini prome cu un pakete di Indicacion Planologico y Urbano (PSR). Den e pakete aki ta skirbi e intencionnan di ROP a base di zonificacion, herarkia den centronan y camindanan y e otro elementonan di mapa di e plan cu ta util den trahamento di e reglamentacion.
E reglamentacion tin diferente forma:
• orma y caracteristica - p.e.densidad di construccion segun area pa plan di parcelacion;
• funcion admisibel pa zona y tipo di caminda - p.e. supermercado grandi solamente den area urbano banda di caminda grandi di conexion y caminda colectivo den bario y den centro di area residencial;
• traha maneho pa sitionan pa empresa - p.e. strip di facilidad y centro comercial banda di Ringweg 4;
• exploracion di elaboracion riba base teritorial - p.e. vision structural Noord y Sta. Cruz y Indicacion di Maneho Teritorial (RRB) pa zona di Rif;
• base di Planificacion Urbano - p.e. elaboracion di calidad caracteristica di cada 'paisahe como herencia natural'.
For di elaboracion aki di e normanan di maneho teritorial por formula huridicamente e reglamentacion di ROPV. Ora di redacta un of mas ROPV lo indica denter di e zonanan di e ROP mas area di destinacion, na unda reglanan huridico specifico ta aplicabel.
Den capitulo IV di LRO (articulo 9 te 28) e plan di desaroyo teritorial ROP ta wordo detayadamente splica cu tur su reglanan.


text:
EDUCACION PA ADULTO TAMBE TA PARTI DI VITAL ATENCION
Na unda tur adulto tin oportunidad pa sigui un estudio segun su interes
ORANJESTAD- Movimiento Electoral di Pueblo semper a trata sistematicamente pa eleva calidad di educación y di bida di su ciudadanonan na Aruba.
Pa por cumpli cu e adelanto den sector laboral cu ta pidi pa cursonan specifico riba nivel profesional intermedio, plannan ta ser haci pa nivela y implementa un nota di maneho tocante Educacion pa Adulto, na unda ta ofrece facilidadnan local pa estudionan riba nivel di enseñansa superior y a la vez crea condicionnan pa haci mas uzo di “distance learning”.
Educacion pa Adulto ta nifica crea facilidadnan pa nos ciudadanonan por hisa nan nivel di educacion. Fuera di enseñansa general, mester tene cuenta cu sector priva tin cierto exigencianan cu un trahado mester cumpli cu ne pa asina e por eherce su funccion debidamente. Teniendo esaki na cuenta Educacion pa Adulto lo forma un luga vital den e programa 2021/2024.
Siguramente facilidadnan na unda tur adulto tin oportunidad pa sigui un estudio segun su interes. Aki por haci uzo di facilidadnan y experticio di Instituto Pedagogico Arubano, Universidad di Aruba y di Biblioteca Nacional den e empeñonan pa optimalisa y nivela e bida di e adulto.
Tres punto primordial den e Programa di Movimiento Electoral di Pueblo riba e tematicanan aki lo ta:
Adaptacion y ampliacion di programanan curicular cu ta tene cuenta cu desaroyo holistico di e ser humano pa nan por ta bon ciudadano Arubano y di mundo. Programanan curicular cu ta stimula e.o. identidad nacional, cultura, idioma, salud, matematica, historia y derecho estatal den enseñansa primario, secundario/preuniverisitario.
Lo percura pa ofrece programanan practico y innovativo na adulto aplicando un bon andragogia y stimula siña pa bida na e adultonan. Dicho programa mester ta acopla cu sector laboral y segun nan necesidadnan.
Stimula accionnan practico, manera reciclahe, plantamento di mata, evita uzo singular di plastic y conservacion di awa y coriente pa proteha nos medio ambiente.
Proyectonan pa hende grandi ta stimula e calidad di bida, esaki ta e compromiso cu Movimiento Electoral di Pueblo ta cera cu pueblo di Aruba.
Cu seriedad, responsabilidad y den continuo contacto cu pueblo, Movimiento Electoral di Pueblo lo continua trahando pa Aruba sigui progresa.
Educacion pa Adulto ta garantisa, cu Bo sosten. Y asina Aruba ta avansa. Pa sa mas di Michella su planan por bay riba e website www.michella.org


text:
Kon Meditashon Trasendental ta funkshoná?
For di e momentu ku nos spierta, t'e momentu ku nos pega soño, nos mente ta konstantemente aktivo.
Meditashon Trasendental ta laga e mente konsiente eksperensiá nivelnan mas ketu i al final trasendé, o sea bai mas ayá di hasta e impulso mas fini di pensamentu, pa eksperensiá konsiensia puro, e fuente di pensamentu – e tereno di kreatividat i inteligensia infinito. E mente ta profundamente relahá, pero kla-kla lantá i pa motibu di alkansá e nivel profundo di sosiegu aki, tantu mente komo kurpa ta keda refreská i rebibá.
Dillbeck MC,Orme-Johnson DW. Physiological differences between TM and rest.American Psychologist 1987 Sept;42:879-881
Eksperensiá relahashon profundo
Estudionan di investigashon ta demonstrá ku Meditashon Trasendental ta produsí un oumento signifikativo di resistensia di e kueru basal ("basal skin resistence") kompará ku sosiegu ku wowo será, indikando relahashon profundo. Mayor redukshon den e frekuensia di respirashon ("respiration rate") i den e nivel plasma laktato ("plasma lactate") tambe ta indiká sosiegu profundo i relahashon.
Drecha bo salú i kapasidat pa sana
Meditashon Trasendental ta animá e inteligensia interno di e kurpa, apoyando su abilidat nasé di kura su mes. Lagando mente i kurpa haña akseso na e fuente di inteligensia di naturalesa profundamente paden, Meditashon Trasendental por produsí mehorashon notable den tur aspekto di bida: mente, kurpa, komportashon, i sosiedat.
Meditashon Bon komprondé ("Meditation Properly Understood") -1 minüt, na Ingles
Dr John Hagelin, Físiko Kuántiko ("Quantum Physicist)
Benefisio di meditá


text:
Gobièrnu a bini ta supsidiá 1.2 mion florin pa aña ku dunamentu di pasport.
Gobièrnu a bini ta supsidiá 1.2 mion florin pa aña ku dunamentu di pasport.
Geplaatst op 18 Ougùstùs 2019 dor di Ministerio di Maneho di Gobernashon, Planifikashon i Servisio Públiko
Gobièrnu a bini ta supsidiá 1.2 mion florin pa aña ku dunamentu di pasport
Un Gobièrnu responsabel no por a keda sin koregí un situashon robes
Willemstad – Gustosamente Gobièrnu di Kòrsou ta duna pa medio di e komunikado aki informashon adishonal tokante e ahuste di tarifa di pasport ku Parlamento a aprobá.
Komponentenan di kua tarifa di pasport ta konsistí
Un di e poko asuntunan ku no ta kai bou di outonomia di Kòrsou ta asuntunan di nashonalidat i mará na esaki asuntunan di pasport. Ta Hulanda ta determiná e tarifa máksimo ku por kobra un siudadano pa por disponé di un pasport. Hulanda ta determiná tambe e montante ku kada Kòrsou mester paga na Reino pa kada pasport. E espasio ku keda (preis máksimo ménos e parti ku mester paga na Reino) ta liber pa Kòrsou fiha di moda ku ta kubri e gastunan ku e Kranshi tin na kosto pa por duna e servisio pa ku e pasport. Hulanda, kada aña di nobo, ta adaptá e parti ku mester keda entregá na Hulanda pa kada pasport. E tarifa máksimo ku Hulanda e stipulá pa tarifa di pasport ta di 213 florin i 175 florin pa respektivamente pasport pa adulto i menornan di edat.
Tarifa di pasport na Kòrsou ta igual for di 1992, siendo e mester a subi tur aña.
E montante di 100 florin pa pasport ta data di 1991. Apesar di e echo ku kosto di bida na Kòrsou a subi i ku Hulanda tur aña ta adaptá loke ta toka un entidat pa paga na Hulanda pa kada pasport, Kòrsou no a adaptá tarifa di pasport na Kòrsou durante e último 28 añanan. Asina ta ku Hulanda, pa medio di ‘Besluit Paspoortgelden’ a bolbe adaptá tarifa di pasport entrante 9 mart 2014.
Loke mester paga Hulanda a subi ku 88% riba 9 di mart 2014
Hulanda, na 2014, a tuma e desishon ku e kantidat di aña di balides di un pasport ta keda oumentá di 5 aña pa 10 aña. Esaki pa loke ta trata adulto. Esun pa personanan te ku 17 aña a mantené balides di 5 aña. Ademas di subi e kantidat di aña di balides di un pasport pa adulto, a oumentá e parti ku mester paga Hulanda ku 88%. Konsekuensia di esaki ta ku e tarifa di 100 florin no tabata alkansá mas kubri e gastunan. Ke mèn ku Gobièrnu a kuminsá supsidiá otorgamentu di pasport pa adulto.
Gobièrnu a kai atras ku kasi 9 mion florin na entrada for di otorgamentu di pasport
Tabata e intenshon pa kuminsá kobra e tarifa nobo pa pasport entrante yanüari 2015. E tarifa pa pasport pa adulto lo mester a bira 200 florin i esun pa menornan di edat 150 florin. Sinembargo, a resultá ku e koalishon di e tempu ei a skohe pa no subi e tarifanan. Esaki ku e konsekuensia ku Gobièrnu, durante e periodo di 2015 te ku yüni 2019, a kobra un montante di kasi 9 mion florin ménos ku loke lo mester a kobra si a kambia e lei na 2014. Kranshi, durante e periodo aki, a otorgá 75.434 pasport na adultonan i 18.859 na menornan di edat. E loke a kobra di ménos na pasaporte pa adulto ta un montante di 7.5 mion florin i pa loke ta trata pasaporte pa mucha/adulto esaki ta 0.9 mion florin.
Minister Konket a pidi SOAB pa investigá si un subida di tarifa na 2014 tabata hustifiká
Minister Konket, mirando ku gobièrnunan anterior, no tabata ke subi tarifa di pasport a pidi SOAB pa hasi un investigashon pa komprobá si e oumento ku a keda proponé na 2014 tabata hustifiká. SOAB a hasi e investigashon i a konkluí ku e gastunan total ku Gobièrnu tin ku dunamentu di pasport pa menornan di edat ta keda kubrí ku e montante di 100 florin, miéntras ku gastunan total pa ku dunamentu di pasport pa adulto si ta leu riba 100 florin. A base di e rapòrt di SOAB i análisis di ministerio di Finansa a konkluí ku lo por mantené e tarifa di pasport pa menornan di edat na 100 florin i subi esun di adulto na 200 florin.
Gabinete Rhuggenaath a asumí responsabilidat pa koregí un situashon robes
Pasport ta un dokumento ku ta e persona en kuestion so tin benefisio di dje. P’esei no ta korekto pa laga esun ku no tin probecho di e pasport paga esun ku si tin probecho. Na momentu ku esun ku ta saka un pasport ta paga un tarifa ku ta ménos ku e gastunan enbolbí ku produkshon di e pasport, anto ta usando plaka di impuesto pa supsidiá sakamentu di pasport. Gobièrnu, manera resultado di e investigashon di SOAB ta konkluí, a bini ta supsidiá sakamentu pasport ku un montante di algu mas ku 100 mil florin pa luna e último 65 lunanan. Ta trata aki di un montante di 1.2 mion florin pa aña. Plaka ku por a keda hinká den por ehèmpel enseñansa i deporte. P’esei Gabinete Rhuggenaath no por a laga e situashon aki persistí.


text:
Na honor di Dia Internacional di Hende Homber, observa na November, e Comision di Medio Ambiente y Salud na La Cabana Beach Resort & Casino a dicidi di cuminsa un iniciativa nobo na nomber di nan asociadonan masculino. E comision a publica 5 criteria y a pidi e asociadonan di e resort pa nomina nan “Role Model Masculino.” E candidatonan mester a demostra e siguiente actitudnan: Cla pa Asisti, Semper cu un Sonrisa, Profesional, y den general un Role Model na trabou y den nan comunidad. Un cantidad di asociado a wordo escohi como nominado, incluyendo Roland Croes, Housekeeping, Manuel Ramos, Nicolas Gei y Efigenio Dania, Engineering, Johnny Kock y Michael DaCosta, Security y Nixon Castillo, Activities, entre nan. Prome cu nan a anuncia e ganador, un descripcion cortico di loke Dia di Hende Homber ta para pe a wordo comparti cu e nominadonan y e asociadonan presente den e sala di conferencia, durante e evento di Dia di Hende Homber. E Comision di Medio Ambiente & Salud kier a enfoca riba y salud di hende homber y mucha homber riba e dia aki; mehorando relacionnan entre e sexonan; promoviendo igualdad entre e sexonan y poniendo un luz riba role model masculino positivo. Dia di Hende Homber, e Comision di Medio Ambiente y Salud a declara, ta un ocasion pa hende homber por celebra nan logronan y contribucionnan na e comunidad, famia, matrimonio y cuido di much, mientras cu nan ta pone un luz riba e discriminacion cu tin contra nan. Dia di Hende Homber ta un oportunidad pa hende tur caminda mustra bon boluntad y aprecio y celebra e hende hombernan den nan bida, ademas di e servicio cu nan ta duna na nos sociedad, pa e bienestar di tur hende. Mientras cu e nominadonan a warda pa e resultado di e eleccion, nan a wordo sirbi cu un pasaboca delicioso, y nan a ricibi chuculati y streya como parti di un programa di incentivo unda voucher di streya por wordo uza pa haya productonan util. E ganador general cu a wordo eligi pa ricibi e titulo tan codicia di Homber di Aña pa 2014 tabata Nicolas Gei, di Engineering, kende ta un ehempel di e nivel mas halto di un Role Model excepcional pa su famia, e resort y e comunidad di Aruba. Nicolas ta bisa y haci tur cos di su curason. Ademas di voucher di streya, el a ricibi tambe un plakkaat conmemorativo y un certificado di regalo. Un pabien ta bai na tur e nominadonan y e ganador, Nicolas Gei.
Un momento histórico… SMAC ta lansa e logo oficial di Aruba su Carnaval
November 5, 2019 0
International School of Aruba tin su Open Dag
April 8, 2016 0


text:
A tuma nota di preocupacion circulando riba red social di un situacion basta peligroso, di un compania di limpiesa y e forma di opera. Comunidad a reacciona riba e falta di seguridad di e trahadonan.
A tuma nota di dos persona riba dak di un kerki den area di Playa cu na e momento ey tabata den proceso di limpiesa y of trabou di mantencion na dicho luga. Locual a hala atencion di hopi hende ta e hecho cu e personal no tabata tin ningun tipo di ekipo di proteccion of cabuya pa protehe nan di un caida.
Un caida grave of fatal ta local tin di evita y esaki no tabata parse di ta un prioridad pa e compania of e trahadonan aki. E preocupacion aki ta locual a pone cu comunidad a reacciona y comparti esaki rond y ta cuestiona e responsabilidad di e compania relaciona cu e forma di operacion aki.


text:
El a presenta den Corte sin abogado y parce cu ningun abogado kier defende -- ORANJESTAD (AAN): A base di decision di Hof, otro luna dia 11 October 2021,
R. Danies ta haya su libertad condicional. Hof tambe a instrui e representante di Orden di Abogado, pa percura pa haya un abogado pa Danies y notifica Hof si a haya of no. Tratamento di e caso a keda pospone te otro aña.
DANIES SIN ABOGADO
Despues cu Danies, na Augustus 2021 den Corte Superior, a deshaci di su abogado pasobra e no ta confia den dje, el a keda sin abogado. Siman pasa el a presenta den sala di Corte di Husticia pa su caso di apelacion pero sin abogado.
Hof a remarca cu Danies no tin abogado. Hof a mustra cu despues cu Danies a nenga ayudo di e abogado pasobra e ta desconfia den dje, a pidi Procurador General (PG) pa haya un abogado pero ta resulta cu PG no a haya. Hof ta haya cu esaki ta un problema.
Hof a puntra PG kico a pasa. PG a splica cu el a puntra e abogadonan cu ta bay KIA regularmente y 8 a reacciona cu nan no por. A check via Orden di Abogado pero no a haya reaccion. PG a bisa cu e ta preocupa cu e desaroyo aki. Danies a bisa cu e ta haya cu e ta inocente y e kier pa Hof trata e caso asina mes.
E representante di Orden di Abogado, cu tabata den Corte pa representa VNO, a bisa Hof cu el a manda mensahe via computer pa abogadonan, pero no a haya reaccion.
El a bisa cu Orden di Abogado no por bay apunta un abogado sin mas. Esey mester bay a base voluntario.
HOF KIER PA DANIES TIN ABOGADO
Hof a menciona articulo 499 di ley penal cu ta duna Hof e poder pa dicidi riba e situacion mental di Danies. Ta asina cu psikiatra a constata cu Danies ta sufri di problema mental. Hof a puntra PG su opinion riba esaki. PG a bisa cu pa laga Danies liber lo mester tin un plan con lo bay atende cun’e na Respaldo y Reclassering. PG a bisa cu si Danies no atene su mes na palabracionnan pa cu e libertad condicional, e lo bay bek KIA.
Danies a bisa cu si PG dicidi cu e lo mester tratamento di psikiatra e lo sigui esey. Hof a pospone un rato pa bay pensa con lo bay sigui. Despues di basta rato nan a bolbe y a dicidi cu lo aplica e articulo 499 di ley penal.
Hof a dicidi cu ta pospone e caso di Danies pasobra e mester di asistencia di un abogado, teniendo cuenta cu e acusacionnan. Hof a bisa tambe cu ta importante pa Danies tin contacto cu Reclasering. Hof a haci peticion na e representante di Orden di Abogado, pa percura pa Danies haya un abogado cu lo wordo aproba door di Hof.
Hof a instrui PG pa laga Reclassering traha un plan con lo bay atende cu Danies.
CONDICIONNAN PA DANIES
Hof a bisa cu pa 11 October 2021 pa 9.30 di mainta, Danies ta haya libertad condicional. Esaki bou condicionnan:
- Danies no por haci cosnan contra ley.
- Danies mester sigui indicacionnan di Reclassering. Esey ta nifica tambe cu Danies lo mester haya tratamento na Respaldo.
OTRO AÑA LO SIGUI CASO
Por a mira cu Danies no tabata mucho contento cu e decision di Hof. Hof a bisa cu ta pospone e caso di apelacion pa dia 15 Februari 2022. E dia ey e caso lo wordo trata cu portanan sera. Hof a bisa tambe cu e ta spera cu pa 15 Februari 2022 lo tin un raport di Reclassering cu ta mustra con e guia di Danies a bay.


text:
KRALENDIJK – Algun siman atras, suidadano S. Mercelina a papia ku Radio Live 99.9 FM tokante un situashon hopi fastioso ku e i su esposa ta pasando aden. Mercelina a splika ku e problema ku nan tin, ta ku e no ta un persona stabil pa traha (afgekeurd) i gobièrnu no ta yuda pa e por risibí un ékis kantidat di sèn, pa e pareha por sobrebibí. Despues ku nan a papia ku un reportero di radio Live 99.9 FM, i e informashon a bai den pueblo pa medio di Radio Live99, e pareha a haña hopi atenshon. E atenshon tabata for di hendenan den komunidat ku tabata deseá di yuda e pareha. Esaki a sosodé, sinembargo ta algu temporal. Loke mester sosodé esta algu struktural pa medio di gobièrnu, esei no a tuma lugá.
Nan ta den kombersashon ku SZW (sosialezaken) via sra. Jona Chirino-Felida, i e situashon ta kaminda ku SZW ta deseá pa wak karta di dòkter. Mercelina ta mustra ku esaki ya ta na nan konosementu i no tin motibu pa bolbe mustra nan e kartanan di dòkter. Mas ainda, nan no ta dòkter, pues kiko nan lo por yuda kuné si nan mira kiko ta mi tratamentu na man di dòkter, Mercelina a konta radio Live 99.9 FM. E pareha ta hopi prekupá ku e situashon. Nan ta pasando momentunan ménos agradabel, i ku poko kos pa sisti stoma entre otro. Riba esaki WEB N.V. ta menasando ku un dia pa otro nan ta kita awa i koriente for di e kas. Ta hopi importante pa esnan konserní yuda den e kaso, pa e pareha risibí algu, pa por kumpra kuminda i kanselá algun debe di entre otro awa i koriente. E pareha ta roga pa yudansa.


text:
India
India, ofisialmente e Republika di India (na hindi: Bhārat Gaṇarājya), ta un pais den e parti Oeste Sur di Asia. E ta e di siete pais mas grandi na mundu den area geografiko, i e di dos mas poblá ku mas ku 1.2 bíon hende. E tin frontera ku e Oceano Indiko na parti zuit, e Laman Arabe na parti zuit-west, e Bahia di Bengal na parti zuit-ost, anto e ta parti frontera di tera ku Pakistan na parti west, China, Nepal i Bhutan na parti nort anto Birma i Bangladesh na parti ost. Den e Oceano Indiko, India ta banda di Sri Lanka i e Islanan Maldiva, tambe e islanan Andaman i Nicobar di India ta parti un frontera maritimo ku Tailandia i Indonesia.
Historia[editá | editá fuente]
E historia di India ta kuminsá ku e sivilisashon di e dál di indus, ku a floresé den e parti nort-óst di e subkontinente di india for di e anja 3300 pa 1700 prome ku kristu. E sivilisashon di edat di bròns edat aki a wordu sigui dor di un di heru den e perdiodo vediko, kuá a mira e subimentu di importansia di various reino importante.
E mapa politiko di India den tempu di middeleeuwen tabata un kantidat grandi di reinonan ku teritorionan semper kambiando. Den e siglonan 4 i 5 despues di kristu, e parti nort di India a wordu uní bou di e Dynastia di Gupta. Durante e periodo aki, konosi komo e "gouden eeuw" di india, kultura Hindu ando administrashon politiko a bira hopi avansá.
E religion islamiko a plama riba e subkontinente durante un periodo di 500 anja. Den e siglonan 10 i 11, e Turkonan anto e Afganonan a invadí India anto a establese sultanatonan na Delhi. Den e parti prome di siglo 16, desendientenan di Gengis Khan a drenta india via e parti nort anto a establese e dynastia di Mughal (Mogul), kual a dura 200 anja. For di e siglo 11 pa 15 e parti sur di India tabata dominá pa e dynastianan Hindú di Chola i Vijayanagar. Durante e tempu aki e dos systemanan di Hindu ku Islam a brua den otro anto a laga sierto marka kultural riba otro.
Na 1619 e Britanikonan a establese e prome uitpost na Surtat. Despues den e mesun siglo e Oost Indische Compagnie Britaniko a habri various departamentu di interkambio na Madras, Bombai, i Calcutta, kada un bou di protekshon di mandatonan nativo.
E britanikonan a expande nan influensia den e zonanan aki te ku, den e anjanan 1850, nan a kontrola mayoria di India, Pakistan i Bangladesh. Na 1857, un rebelion den e parti nort di India dirigi pa soldatnan di india ku a mutiná a kousa ku e Parlamentu Britaniko a transfera tur poder politiko for di e Kompania na e gobierno royal Britaniko. Asina e reino a kuminsa administra mayoria di India direktamente anto tabata kontrola e sobra ku tratadonan ku reinan lokal.
Den e parti lat di e siglo 19, e prome pasonan a wordu tuma pa autonomia di India ku e apuntashon di consuladonan di India pa advisá e gobernantenan Britaniko. Kuminsando na 1920, e lider di India Mohandas K. Gandhi a transformá e partido politiko di Congreso National di India den un movementu massivo ku a tene kampaño kontra mandato kolonial Britaniko. E partido a husa resistensia parlamentario i protesta no-violente pa yega na independensia.
Na 15 di Ougustus 1947, India a bira un dominion den e Commonwealth, ku Jawaharlal Nehru komo Prome Minister. Dessatisfakshon entre Hidnunan i Moslimnan a kousa ku Gran Bretania a parti e ex-kolonia na dos den Ost i West Pakistan, ku tabata tin un mayoria Islamiko, anto India, ku tabata tin un mayoria Hindu. India a bira un republika den e Commonwealth ora e la proklama su konstitushon na 26 di Yanuari 1950.
Despues di independesia e partido di Ghandi i Nehru a sigui manda India bou di influensia di Nehru mes i despues su yiu muhé i nietu, ku eksepshonan den anjanan 1970 i 80.
Geografia[editá | editá fuente]
India ta pertenese na e plato tektoniko di e subkontinente di India. E plato aki a kuminsa move 75 mion anja pasa den e direkshon di e plato di Eurasia. Ora e dos platonan aki a dal den otro, e fenomeno di Subdukshon a tuma lugá den kua e plato di India a baha abou di e plato di Eurasia. Esaki a krea e serunan di Himalaya na parti nort di e pais.
E kosta di india ta midi un 7,517 kilometro na largura, di kua 5,423 kilometro ta di India penisular anto 2,094 kilometres ta di e islanan ku ta pertenese na India. Segun e kartanan hydrografiko di marine di India e kosta ta konsisti di 43% playa di santu; 11% kosta di piedra kual ta inklui klip, i 46% di kostanan di lodo of moeras.
E ruinan mayor ku ta kore dor di India tur ta origina den e serunan di Himalaya ku ta inklui i Ganges i e Bramaputra. Tur dos di nan ta kaba den e Bahia di Bengal. India tin dos archipielago, e islanan di Lakshadweep ku ta un atol di koral banda di e kosta zuit-west di India, anto e islanan Andaman i Nicobar, na parti zuit-ost ku ta volkaniko di origen.
Politika[editá | editá fuente]
Kultura[editá | editá fuente]
Arte[editá | editá fuente]
Religion[editá | editá fuente]
Sosiedat[editá | editá fuente]
Referensianan[editá | editá fuente]
Linknan eksterno[editá | editá fuente]


text:
AMSTERDAM – Ayera na Amsterdam a konmemorá Tula i e rebelion grandi di esklavo na Kòrsou na 1795 ku poema di mucha, spich i un konsierto speshal di Izaline Calister i e Dudok Kwartet klásiko.
“Tula lo mester tabata mes konosí ku Anne Frank”, Sanne Jansen ta bisa; e ta desaroyá material di lès tokante e pasado di sklavitut.
“Tula bo ta mi heroe. Si bo no tabata t’ei kisas ainda nos lo tabata esklavo”, alumno di skol básiko Justin Kriek ta skibi den su poema. Tula ta resultá di ta no solamente su heroe, “Tula ta siña nos ku libertat nunka no ta di mes”, periodista Noraly Beyer ta bisa den Theater Bellevue. Den e teatro aki algun shen hende ta bin skucha un konsierto speshal den kuadro di e konmemorashonn anual di Tula. Promé ku esei den presensia di e wethouder di Amsterdam di Enseñansa, Hubentut i Diversidat Simone Kukenheim, ta presentá un buki den kua mucha a skibi nan soñonan di Tula.
Ounke e rebelion di katibu di Tula entretantu a tuma lugá 219 aña pasá na Kòrsou, ainda ta importante pa konmemor’é. No solamente na Kòrsou, sino na Hulanda tambe Franc Weerwind, presidente di Nationaal Instituut Nederlands Slavernijverleden en erfenis (NiNSee) ta haña. “Pasobra Tula a okashoná hopi den emansipashon di desendientenan di sklabitut. Sklabitut ta parse algu di pasado, pero ainda e ta biba serka e desendientenan. I: ainda sklabitut ta presente na Oropa.”
Heroe
No opstante e konmemorashon anual i inisiativanan lokal Tula meresé di ta mas konosí ku e ta aktualmente, asina hopi bishitante di e konsierto ta haña. Meskos ku hulandesnan tin heroe esaki ta konta pa hulandes karibense tambe”, Maria Reijnders-Karg ta bisa. Nos mester keda honra e heroenan ei, papia di nan i sinti nos mes konsiente di loke a pasa.” Un dama di edat mas avansá ta spera ku na Kòrsou tambe lo bini mas atenshon pa e heroenan karibense: “Mi a lanta einan i mi no tabata sa nada di Tula. Mi a kuminsá studia e historia ora mi a tende di Tula via misa. Pero entre tantu tin un monumento na Riffort, ke men mi ta spera ku awor si lo tin mas atenshon. Den enseñansa tambe.”
Outor: Jamilla Baaziz


text:
Pos Chikito: Diadomingo algo prome cu 2’or y mey di marduga, polis ta wordo pidi cu urgencia na altura di e rotonde Pos Chikito, pa un accidente den cual un auto a dal contra e muraya di e rotonde y a benta un parti grandi di esaki abou.
Na yegada nan ta papia cu e chauffeur di e Nissan Silvia, kende ta splica polis cu e tabata biniendo di pabou y na momento cu e ta acercando e rotonde, aparentemente e brake di e auto lo a faya y e no por a controla e velocidad di e auto mas, ela trata na maniobra pero a dal contra e muraya bandi pazuid di e rotonde.
E impacto tabata hopi fuerte cu varios pida blokie a keda benta riba caminda y tambe e auto a haya hopi daño material
E chauffeur no tabata herida, pero mirando cu e dama ocupante despues di e impacto fuerte aki a keda den shock, a pidi pa presencia di ambulance, despues cu personal di ambulance a trata e dama na e sitio, nan a transporte pa hospital.


text:
Frater Radulphus a komponé Den Toer Nación na 1898 ku tabata keda kantá na skolnan katóliko i tambe durante selebrashonnan di Oranjehuis. Debí na su popularidat, e a bira nos himno nashonal, ounke e no a keda ankrá den lei. Originalmente e melodia di e piesa tabata basá riba un kanshon tradishonal di Oustria, pero esaki a keda kambiá na 1938. Durante di añanan e kanshon tambe tabata konosí komo Nos Tera òf Nos Tera Ta Baranca.
Normalmente himnonan nashonal ta inspirá orguyo di un pueblo, ta deskribí bunitesa i historia i ta proyektá un vishon positivo i alentador. Den Tour Nación ta papia di un isla skondí, un pueblo ku ta akseptá pobresa komo su destino i ku ta kontentu ku un Reina generoso ta goberná nos. I finalmente ta pidi pa Dios spar nos pober pueblo. No eksaktamente letranan ku ta insipirá patriotismo i un spiritu luchadó. Despues di 80 aña, na 1978, Den Toer Nación a keda remplasá. Ta interesante determiná kuantu daño na nos konfiansa propio e kanshon aki -memorisá i internalisá for di chikí na skolnan- a hasi.
E letranan original: di 1898
1. Den toer nacion nos patria/Ta poco conocir:/Den di lamar inmenso/E ta pará scondir.
2. Ma toch nos ta stiméle/Ariba toer nación,/Su gloria nos ta canta/Di hinter nos coerazon.
3. Nos tera ta barranca/I solo ta kima./Pobreza ta nos suerte/I bida ta pisá.
4. Ma doesji ta nos bida,/Trankilo i sosegá,/Gozando di fabornan/di un pueblo respetá.
5. Ni un lei di tiranía/Ta primi nos pisá/Bandera di Hoelanda/Ta kubri nos hogar.
6. Un Reina poderosa/Wilhelmina di Nassau/Coe mano generosa,/Ta goberná Corsouw.
7. Dios spaar nos doesji tera,/Nos tera di Corsouw,/Dios spaar nos fiel bandera,/Bandera rood, wit blauw.
8. Dios spaar nos soberana,/Nos mama bienstimá,/Dios spaar nos pober pueblo,/Un pueblo fortuná.
Willemstad, Kòrsou


text:
KRALENDIJK – Djarason 12 di ougùstùs e partido D66 ta bai trese un proposishon pa medio di su miembronan di ‘tweedekamer’, Jan Paternotte i lider di frakshon Rob Jetten. Esaki ta durante di enkuentro di ‘tweedekamer’, kaminda ta debatí tokante desaroyo di COVID-19. Nan ta deseá pa Gabinete Rutte regla pa obligatoriamente tur hende ku ta deseá pa biaha for di Hulanda pa Boneiru, mester pasa tèst di COVID-19 i ta negativo promé bishita e isla.
D66 ta mustra e echo ku hòspital na Boneiru na nan opinion no ta asina kapasitá pa atendé ku kantidat di hende afektá ku e vírùs na mes momentu. E di 2 opshon no ta konfiabel, mirando ku den e region no tin espasio pa hende di un otro isla bai pa asistensia médiko na un otro hospital den serkania. Turismo awor poko poko ta kuminsá desaroyá, i lo ta bon pa tene kuenta mas tantu posibel, pa evitá ku e vírùs yega i plama, pone ku mester sera porta di e isla. Turismo ta un parti fuerte di e ekonomia di Boneiru. Si hasi e tèst obligatorio, ta hasi e situashon mas stabil i sigur ku e vírùs no por yega Boneiru ku tur e konsekuensianan. Di otro banda Kòrsou i Aruba si ta eksihí pa esnan ku ta drenta e isla hasi un tèst 72 ora promé ku biaha, loke na Boneiru no ta e kaso.
D66 ta urgí tambe pa manda e barku di marina real ‘Karel Doorman’ rápido pa e área di Karibe. Esaki mirando kon e kasonan di COVID-19 ta subiendo konsiderablemente na Sint Maarten i Aruba. E barku ya tabata na islariba riba petishon di gobièrnu di Sint Maarten. El a regresá Hulanda ya ku e situashon no tabata alarmante di hendenan infektá ku e vírùs. Awor si ta notabel ku ta rekerí atenshon di entre otro e barku di marina pa yuda esnan infektá.


text:
ORANJESTAD — Na Departamento di Salubridad Publico (Despa) tin 55 aworaki melding di malesa chikungunya registra na Aruba. 15 di e casonan aki te aworaki ta casonan confirma, segun epidemiologo Eugene Maduro. 11 casonan aki ta importa for di mas tanto Republica Dominicanan y Haiti. Solamente dos caso a haya e malesa localmente.
“Nan ta bin cu simptomanan di artritis, dolor na joints, enkel, pols y pia, keintura y dolor di cabes, dolor di spier y lomba. E ora nan dokter di cas ta sospecha cu ta un caso di chikungunya anto e ora e hendenan aki ta wordo getest riba e virus”, asina e epidemiologo di Despa ta splica.
Scucha entrevista di Ariën Rasmijn cu Eugene Maduro
Motibo pakico casonan importa ta bin mas tanto for di Republica Dominicana ta pasobra eynan aworaki tin un outbreak grandi cu 250.000 caso registra di e malesa ta tumando luga. “Na Santo Domingo nan no ta test tur hende mas pasobra ya nan ta den un outbreak. E ora e hendenan aki ta bin Aruba anto bira malo, of bira malo eynan y bira bon kinan, test toch, y bo por saca afo cu nan a wordo infecta cu e virus di chikungunya”, segun Maduro.
Dengue
Pa loke ta casonan local, ta asina cu chikungunya ta wordo transmiti dor di e mesun sangura Aedes Aegypti cu ta transmiti dengue. Sangura aki ta activo henter aña, tambe den secura manera tabata e caso na Aruba den ultimo añanan. Maduro: “Sangura aki lo a pika un hende cu a bin di afo cu e virus anto despues pika hende cu no a viaha anto asina e virus ta transmiti.” Despues awacero semper tin un aumento di caso y departamento di epidemiologia di Despa ta anticipando un aumento di caso awo cu awa a cuminsa cay atrobe ultimamente.
Riba dje semper tin cu tene cuenta cu criadero di sangura. “Bo ta haya criadero den bo cas anto asina nan ta haya chens pa broei. Dus nos ta spera un aumento di casonan local di chikungunya”, asina Maduro ta indica. Toch no ta kere cu e cantidad di casonan lo ta asina alarmante manera na por ehempel Republica Dominicana y Haiti. Segun Maduro esaki tin di haber cu e maneho cu Gele Koorts Muskietenbestrijding (GKMB) tin pa cu fumigacion inmediato den cada bisindario unda ta haya sangura di dengue y chikungunya.
Autor: Ariën Rasmijn


text:
Fundacion Parke Nacional Arikok tin varios sesion of anochi informativo riba diferente tema. Segun Sietske van der Wal, manager interino di e parke marino, cu ta resorta bao di Fundacion Parke Nacional Arikok, nan tin diferente charla cu nan ta haci, yama sesion of anochi informativo.
Ta pa e motibo aki mes diahuebs awo, esta dia 14 di october, lo tin un otro sesion informativo den Teresita Center na San Nicolas, di 7:00 pm pa 9:00 pm.
E sesion aki no solamente ta p’e piscadonan den e area, sino tambe pa henter e comunidad cu ta interesa den e parke marino y su desaroyo.
Ta importante pa tur hende forma parti di dje, segun van der Wal. Tur hende cu no por ta den e sesionnan mas cera, lo ta habri pa un ronde di feedback. Cada biaha cu tin resultado a base di e input mientras tanto, ta pidi tur hende duna feedback rib’esey pa asina por tin un bista mas completo y e ta keda un proceso transparente pa tin mas hopi inclusion posibel.
Van der Wal a agrega ya caba nan a bishita basta bario y area. A haya un peticion mas pa Noord. Ta di spera cu pa otro siman por bay Centro di Bario Noord pa haci un sesion mas ey. Ta bay ta un tiki mas enfoca riba e piscadonan, pasobra nan ta interesa pa haya un sesion special pa nan.
Porta lo habri pa 6:30 pm y no mester registra di antemano pa t’ey presente. Sea informa, bin forma parti di e sesion y sa mas di e desaroyo di nos parke marino.
Pa cobertura mas amplio lesa edicion di TREMPAN mañan.


text:
Arubaanse Voetbal Bond (AVB) a cumpra un van nobo na Garage Centraal y a haci esey cu un meta. Academia di AVB lo ta haciendo uzo di e van nobo aki.
Na comienso di aña 2020 nos a cuminsa cu un proyecto cu ta e academia. A percura pa busca un bus pa
transporta e hungadonan di diferente bario y hiba nan stadion. Tambe mester di un vehiculo cu por transporta e materialnan. Na momento cu AVB a acerca FIFA p’e proyecto, a splica nan riba e necesidad banda di bus mester van pa transporta e materialnan.
Basando riba e importancia di e proyecto aki di biaha FIFA a bay di acuerdo, asina ing. Richard Dijkhoff, presidente di AVB, a expresa. Asina a cumisa cu e proceso y por a yega na e van aki. Garage Centraal a haci entrega di e van y awo tin un van mas pa haci e trabou mas facil.
Un biaha mas esaki ta duna indicacion di e stapnan cu nos ta dal pocopoco, pero sigur pa desaroyo di futbol na Aruba. Posiblemente hopi hende ta bay bisa pakico un van, pero tur esaki ta parti di un proyecto total cu a entrega na FIFA, esta e “Grow football”. Nos intencion ta pa traha riba e desaroyo di futbol.
Ing. Dijkhoff ta gradici e directiva di AVB cu a haci esaki posibel pa motibo cu tin un trabou cu a tuma luga pa por a yega asina leu. A dal un stap mas cerca unda kier logra y den e direccion corecto unda cu kier hiba e futbol. Ta haci un peticion na tur hende eyfo pa busca e documento di e proyecto “Grow Football” y asina por ta informa den ki direccion ta bayendo cu e futbol di Aruba. AVB ta haciendo caminda cu dia di mañan por logra e metanan cu tin pa drecha futbol di Aruba.


text:
KRALENDIJK — Diputado Nina den Heyer a reakshona tokante e renobashon di himno i a trese dilanti ku e ta hanja lamentabel ku e informashon a sali prome ku nan mes komo Gobiernu ke a trese dilanti komo un sorpresa pa pueblo i alabes ela wordu trese dilanti den un bachi ku un tono negativo.
El’a sigui splika ku no ta bai kambia ningun letra di e himno aktual ni no ta mishi ku e melodia. Nina a sigui splika ku esaki ta un desaroyo ku diferente pais a hasi den transkurso di tempu i a yega ora pa Boneiru su himno tambe bria ku su bunitesa. Enkuanto esaki un orkesta lo bai toka e himno di Boneiru ku ta bai wordu graba awo.
E idea pa renoba nos himno a nase dor di un hoben di Boneiru kual ta Ito Martis ku porsierto a wordu nomina pa un grammy algun anja pasa. Ela bini ku un areglo di un orkesta i a laga Gobiernu skucha esaki i tambe diferente hende mas anto asina e idea a lanta pa renoba i polish nos himno su areglo.
Nina den Heyer a splika ku e suma di masomenos 44 mil doler no ta basa solamente riba e grabashon huntu ku e orkesta pero ta henter un tim lo bai pa traha un mini dokumental. E sen ku ta bai wordu uza pa paga esaki ta sen ku gobiernu a risibi speshalmente pa e parti di kultura di kual a paga algun banda i musiko nan tambe pa ku e temporada di krisis. Di e pochi di kultura e sen a wordu uza, pues esei ta nifika ku pa niun otro motibu e sen aki lo no por a wordu uza pa otro kosnan por ehempel pa kombati pobresa. Hulanda a manda sen pa kultura i esaki a wordu usa debidamente pa kultura. Kontinuando Nina a bisa ku tin diferente Gobiernu anterior a trata e topiko aki pero niun no a kristalisa pa ku e proyekto aki i ku awo ku Boneiru a hanja sen di Hulanda lo uza esaki pa kristalisa e proyekto di renobashon di himno di Boneiru. Nos himno ta wordu toka tu kaminda ku Boneiru tin algu ofisial i kaminda ku nos tin representashon di kualke deporte i ki bunita ta pa tende un himno bunita ku un areglo nobo pa nos komo Boneriano sinti nos mas orguyoso.
Nina den Heyer a bisa finalmente ku den rueda di prensa manjan kutopiko Dia di Boneiru nan lo mester a papia tokante esaki i ta lamenta ku tin periodistanan a pasa prome ku nan i a kita e waw-effect.
FUENTE: LIVE 99 FM


text:
ORANJESTAD, Aruba: Diaranson Ministerio di Turismo a presenta e prome cifranan di e prome mita di aña 2017. Minister di Turismo, Transporte Publico, Energia y Medio Ambiente, Ing. Mike de Meza ta haya cu e cifranan ta uno sumamente positivo y tin un caida den dje cu ta e bishitantenan di Venezuela. Haciendo un comparacion cu aña pasa e bishitantenan di Venezuela a cay cu 70%, pero esaki tin di haber cu tur e retonan cu tin na Venezuela.
Den e otro mercadonan por mira cu nan a aumenta den e cantidad di turismo cu ta bin Aruba y esaki ta algo positivo. Esaki ta conta pe parti di Noord America cu ta Estados Unidos y Canada, cu a aumenta den forma significante, e parti di Europa tambe tabatin un aumento basta grandi for di Hulanda, Inglatera, Alemania. Tambe tin e parti di Sur America cu a aumenta, specificamente e 2 paisnan cu ta Argentina y Peru. Argentina tin un aumento di mas cu 50%, mientras cu Peru a aumenta cu 40% y esaki ta sumamente positivo. E cantidad di turismo di Venezuela a cay y compara cu aña pasa esaki ta un averahe di 70%. Esaki ta un caida basta grandi, sabiendo cu Venezuela semper tabata e di dos mercado di mas grandi di Aruba.
Pero desde 2015 pa 2016 un cantidad sumamente grandi a bin di Venezuela, cual ta un cifra cu ta core den 130 – 150 mil persona cu tabata bin como turista. Minister de Meza a expresa cu awo por mira cu e cifra di turista Venezolano ta uno bastante abou. E 70% di esaki a cay afo pero e “occupancy rate Aruba” di e prome 6 luna ta esun di mas halto den Caribe y e Refpar tambe. Por mira cu e revenue per available room ta esun di mas halto tambe den Caribe ora ta papia di aumento. Ora di papia di cifranan absoluto, tin e competencianan manera di Turks & Caicos, Barbados cu tambe ta haciendo bon den e cifranan halto, pero loke ta trata aumento e track ta mustra cu Aruba ta mas halto.
Tin biaha ta dificil pa haci un comparacion den cantidad absoluto, pasobra e inventario cu tin na paisnan grandi ta superior cu esunnan cu tin localmente. Pero den e crecemento por mira kico Aruba ta para pe, tin un aumento significante. Den e turismo crucero tambe tin un aumento significante pe aña aki y si cosnan sigui den e forma ey, Aruba lo kibra un record pa prome biaha den historia unda cu lo surpasa 7 mil turista cu ta bin via e barconan crucero. “Esaki ta algo sumamente positivo. Aworaki caba nos por mira un aumento di 15.5% pe parti ey cu ta hopi importante”, Minister de Meza a expresa.
E cifranan di “occupancy” ta sumamente bon riba e Refpar, di cual e crecemento ta sumamente bon. Si saca Venezuela afo, por mira un crecemento di 7.6% mientras cu si pone Venezuela den dje ta mustra cu el a cay cu un porcentahe di 8.7%. Esey ta e parti di Venezuela cu a dip e cifranan en total. Ministerio di Turismo ta sumamente contento cu turismo ta bayendo bon, cu ATA ta haciendo un tremendo trabou hunto cu otro partnernan di strategia manera AHATA, ATIA y tur den sector hotelero y restaurant.
“Ta asina aki nos tin cu traha pa nos pilar economico, cu nos tur ta mira den mesun direccion”, Minister de Meza a expresa. Pa ta importante pa duna expertonan riba e tereno aki e espacio pa nan traha, espacio pa asina nan por bin cu ideanan, espacio pa negocia cu aerolineanan.
Minister de Meza mes ta sinta y participa den diferente negociacion cu diferente grupo. Tur esaki ta pasa riba e manera cu Minister de Meza ta duna e profesionalnan manera ATA y AHATA espacio pa traha hunto. Esaki ta pa asina nan por haya e libertad pa mira cua ta e mercadonan cu nan mester target y traha agresivamente riba dje. E resultado lo ta bon si duna e expertonan e espacio necesario. “Mi no mester tin e necesidad di purba micro management, pasobra asina aki bo ta limita experencia di esunnan cu ta traha mas den e ramo aki”, Minister de Meza a remarca. E mandatario di turismo ta duna e expertonan e espacio pa asina na final di dia e resultadonan ta papia pa nan mes.


text:
Un victima a keda pega den auto, e equipo di rescate di bombero a bay pa liber’e. Su situacion ta critico!
Diahuebs anochi a drenta informe di un accidente frontal cu hende pega den auto na altura di Wema na Ponton, mesora a dirigi tanto polis, ambulans como tambe e equipo di rescate di bombero na e sitio. Na yegada di e patruya a bin compronde cu e Suzuki Grand Vitara biniendo di nort a bay pa bira na man robez pero no a duna preferencia na e Toyota Tercel cu tabata bini zuid y nan a dal frontal. Den ambos auto en total tabata tin 4 persona herida. N yegada di e ambulans mesora a cuminza atende e victimanan mientras cu na yegada di e equipo di rescate di bombero a bay corta e auto pa asina libera e chauffeur di e Tercel kende tabata pega den e auto seriamente herida. Ambulans a atende e victimanan y a transporta nan pa hospital. E cruzada a keda basta rato sera pa asina por a investiga e causa exacto di e accidente.


text:
Dos detenshon pa kaso di imoralidat.
KOMUNIKADO DI PRENSA 330 / 2021
25 sèptèmber 2021
Dos detenshon pa kaso di imoralidat.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 25 di sèptèmber 2021, polis a hasi detenshon di dos hòmber sospechoso.
Relashoná ku un kaso di imoralidat ku e departamentu ku ta atendé e kasonan aki tabata
investigá, reshèrshi a logra detené dos homber.
Alrededor di 10.35’or, huntu ku Tim di Aresto, e tim di reshèrshi a arestá e hòmbernan
sospechoso:
O.E.R.R. di 18 aña;
A.M.F. di 19 aña, ámbos nase na Kòrsou.
Detenshon di e duo aki a tuma lugá den Brievengat.
Despues di a presentá ambos sospechoso dilanti di un fiskal ouksiliar, a ordená nan
enkarselamentu pendiente di mas investigashon.


text: ORANJESTAD – Diabierna anochi Minister Maduro di Cultura a presencia e premiere di e documentario ‘Atardi’ di Selwyne de Wind cu ta relata e bida di e genio musical di Corsou sr. Rudy Plaate. Cu un bunita introduccion di sra. dr. Joyce Pereira, den e pelicula nos por sera conoci mas di acerca cu sr Rudy Plaate como hoben, como empresario, como esposo y tata di famia y principalmente como autor di e musica cu ta conta nos historia. Atardi ta un di e piezanan mas conoci di sr. Plaate y pesey ta hopi bunita pa mira con sr. Micheal Lampe di Aruba a transforma e cantica clasico aki den un bachi moderno pa asina por percura cu e bunita cantica aki por drenta mente y curason di nos hobennan tambe. Masha pabien na sr. Selwyne De Wind y na full e team cu a haci e grabacion di e documentario aki posibel den e transcurso di e 5 añanan tras di lomba. Danki pa conserva e herencia cultural aki pa nos tur di Aruba, Corsou y Boneiro. Un pabien y un palabra di gratitud na sr. Rudy Plaate pa a sa di deleita nos tur cu su creatividad sin igual y enrikece nos cu musica cu ta conta nos historia y den nos dushi idioma Papiamento. E pelicula Atardi ta corda nos cu nos ta Pueblonan bendiciona cu hopi talento y nos tin un herencia cultural pa sinti nos mes orguyoso di dje. Minister Xiomara Maduro ta extende un invitacion na publico en general pa mira e bunita documentario aki cu ta ser pasa na The Movies Principal na San Nicolaas.


text: Diasabra atardi a drenta informe di un accidente cu hende herida na e cruzada pa bay Yara na Savaneta, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un spiel di auto a pasa dal un ciclista, bent’e abao y a sigui core bay. E ciclista tabata keha di dolor na su pianan. Na yegada di e ambulans nan a atende e victima pero como cu esaki ta indeciso y terco cu no kier a bay ela ser atendi y laga eynan. Un rato mas despues a haye ta keha den e vecindario.


text:
Koffie
Koffie ta un sorto di mata y di eynan nan ta haci cos di bebe. Nan ta mata cu ta crece masha halto mes. Koffie ta bini mas di Africa, tambe ta crece na Sur America, Americal Central, Zuidoost-Asia. E traha di bonchi di koffie. Nan ta sirbie cayente y ta masha popular rond mundo. E ta contene un tipo di kimico cu yama cafeina, un sorto di droga cu ta laga hende spierta.
E palabra 'koffie' na Papiamento[editá | editá fuente]
Segun regla stipula Ortografia di Papiamento- version 2009 ta bisa cu e palabra aki ta procedente di Hulandes y ta skirbi segun origen. Antes tawata skirbi 'cofi' na Papiamento. Papiamento ta etimologico, ta tuma palabra.
Sirbi[editá | editá fuente]
- Black coffee ta koffie sin lechi den dje.
- White coffee ta koffie cu lechi den dje.
- Café au lait ta koffie traha cu hopi lechi cayente. E ta mas soet/dushi.
- Espresso ta un koffie masha fuerte mes. Nan ta yam'e mas "short black".
- Cappuccino ta espresso ta cu frothed milk. Un bon cappuccino ta trah'e mas fuerte. Ora e frothy milk ta basha poco poco, rib'e top ta blanco y tin un ring di koffie scur rond di rand. Cappuccino tin biaha tini cocoa sprinkle riba dje.
- Flat white ta traha net manera cappuccino, pero cu un laag do foam masha fini mes. Si ta hacie cu cautelo, por haci diseño di curason, blachi di mata of pluma.
- Latte ta espresso cu lechi cayente.
- Americano ta espresso cu hopi awa cayente. Ta mas suave cu espresso y ta smaak diferente.
- Irish coffee ta koffie cu whiskey and with cream riba dje.
- Iced coffee ta espresso basha den un glas largo cu ijs plecha, lechi friu and ijs cream.
- Vietnamese style coffee (Cafe Sua Da) ta koffie filtra basha cu ijs den dje y cu lechi condens.
- Baby-cino ta un espresso cup chikito yena cu frothed milk, sprinkle cu cocoa y sirbi cu un cuchara. E no tin koffie den baby-cino. E ta traha pa haci e babynan feliz mientras e mama ta bebe koffie.


text: Oranjestad-Pueblo di Aruba, ora algo no ta original of no ta funciona manera mester ta, esaki ta wordo yama pa algo cu ta ‘nep’. Den caso di Parlamento di Aruba, a base di e echonan cu ta tuma lugar ey den, pueblo por bisa cu Aruba tin un nep parlement? Un parlamento cu ta parce di ta funciona corecto pero cu ta laga hopi di desea. Esaki no solamente ta mi opinion personal, pero mi ponencianan ta haya rason door di expresionnan di e propio ex Gobernador. Den su discurso di despedida, sr. Gobernador a declara cu Parlamentarionan mester controla Gobierno y di ta critico pa aproba of desaproba legislacion. Cu otro palabra, e parlamentarionan actual y muy en particular fraccion di AVP, NO a haci asina! E parlamentarionan di AVP NO a controla y ni tabata critico cu Gobierno su maneho. Esey sr. Gobernador tabata bisando. Contrario na esaki, e parlamentarionan di AVP a controla y tabata critico riba oposicion den Parlamento pa 7 aña largo y ta siguiendo asina. Tambe sr. Gobernador a declara cu como representantenan di pueblo eligi, ta boso tarea pa independientemente, a base di boso propio formacion di huicio, criterio y a base di boso consenshi, pa haci escogencianan. Aki sr. Gobernador ta referi na e echo cu pa 99.9% di tur e leynan y mocionnan pasa den Parlamento, fraccion di AVP a vota manera Zombi. Djis vota pro e proposicion, si esaki ta bini di e skina Berde. Tambe cu aparentemente fraccion di AVP no tin consenshi. Di lo contrario e lo no a bisa asina. Ta hustamente pasobra e forma di hiba maneho den Parlamento ta uno sin norma, sin balor y sin consenshi, sr. Gobernador a menciona e parti aki. Otro declaracion negativo tabata cu si parlamento, por ehempel, unanimamente, y los for di color politico, acepta un mocion, anto ta nan tarea pa percura tambe pa esaki wordo ehecuta. Kiermen cu parlamento ta nonchalant. Nan no ta follow-up riba continuacion di dicho leynan aproba. Tur cos ta keda den lachi toch? Un dikke vette NUL sr. Gobernador a duna e Parlamento di Aruba. Berguensa! Anto nan ta hari tambe durante e ocasion di despedida di sr. Gobernador. Esey ta musta pueblo di Aruba con hopi ta interesa e parlamentarionan di AVP, con sr. Gobernador a evalua nan funcionamento. Awor un parlamentario cu un consenshi di klinker no por sinti si. E resultado di e declaracionnan ta un berguensa pa esnan (manera cu e propio sr. Gobernador a bisa) cu a eligi e parlamentarionan di AVP pa controla y pa sigui den forma critico, e maneho di gobierno y pa aproba of desaproba legislacion. Pueblo tin e oportunidad di drecha cos otro aña cu su voto di coreccion.


text:
ORANJESTAD — Despues di 60 aña, no ta bay duna mas permiso na Stichting Arubaanse carnaval (SAC) pa ta e unico organisador di Carnaval 61. Minister Otmar Oduber di Cultura a declara esaki ayera mainta.
Cu esaki e mandatario ta reacciona riba e carta cu el a haya di abogado di SAC den cual ta para cu e fundacion no ta bay di acuerdo cu su proposicion pa directiva di SAC entrega nan puesto y traha luga pa mas partidonan cu ta envolvi den carnaval.
Desde cu e edicion di e aña aki na unda a celebra 60 aña di carnaval, tin un conflicto entre 15 di e gruponan cu ta participa y SAC. Finalmente e minister di Cultura, despues di a anuncia cu e grupo cu e mes tabata lider di dje lo no continua mas, a cay aden pa intermedia. Su proposicion final tabata pa directiva di SAC hala un banda y considera laga un triumvirato di nan mes, gruponan y gobierno organisa carnaval y bin cu un structura nobo. Si no lo conseha prome minister pa no otorga e permiso cu SAC so tabata haya 60 aña largo pa ta e unico cu ta dicidi y dispone riba eventonan di carnaval na Aruba.
E minister a declara cu no tin manera mas pa traha cu SAC, mirando cu 95 porciento die gruponan no kier traha cu e fundacion mas. Ayera tardi Oduber a reuni cu Gruponan Uni, representando 15 grupo di carnaval. Akinan e mandatario a puntra e gruponan si nan posicion a cambia y nan a duna di conose cu esaki no ta e caso.
Organisacion nobo
Poco despues di e reunion aki e gruponan mes a tene un conferencia di prensa den cual nan a reitera nan posicion. SAC lo a ofrece nan puestonan di comisario en bes di den directiva, y esaki no ta suficiente pa nan. Nan ta declara cu nan ta sostene minister Oduber den su plan pa bin cu un organisacion nobo cu lo bay ta encarga cu pone carnaval 61 riba pia. Ken lo mester tuma asiento den e organisacion nobo aki no ta dicidi ainda, pero Oduber ta bisa cu Departamento di Cultura, gruponan di carnaval y Cuerpo Policial sigur lo ta representa. E minister ta bisa cu e ta garantisa cu dia 11 di november pa 11’or di mainta – e comienso tradicional di temporada di Carnaval – tur cos lo ta cla pa ranca bay. Te hasta ya caba lo tin un plan riba mesa pa logra esaki na ora.
Corte
A puntra e mandatario si ta tuma cuenta tambe cu e posibilidad cu SAC lo entama un caso contra gobierno, algo cu abogado di e fundacion a bisa cu lo haci si no otorga permiso. “Lo cruza e brug ora yega eynan”, tabata e respuesta di minister Oduber. Si acaso hues duna SAC razon unabes cu nan hiba gobierno corte Gruponan Uni lo no participa den carnaval, lagando carnaval practicamente cu dos grupo den nan parada so. “Nos no kier pa esaki yega asina leu”, asina por a compronde for di Gruponan Uni.
Carnaval di Aruba ta e evento mas grandi di aña pa e isla, socialmente y economicamente. Miyones di florin ta circula durante temporada aki y turismo ta depende grandemente di dje.
Autor: Ariën Rasmijn


text:
weganan panamericano
-
News
Aruba ta cla pa Lima 2019
Aruba lo ta bon representa den e Weganan Panamericano LIMA 2019 Diabierna atardi e lista di atletanan cu lo bay…Read More »
-
Lima2019
FALTA 150 DIA
Falta 150 dia pa e evento deportivo mas grandi di e continente America: LIMA 2019 Despues cu 4 aña esaki…Read More »
-
Cochabamba
Bowling ta clasifica pa Lima2019
Bolicheronan Kamilah Dammers-Naddall y Thashaina Seraus oficialmente clasifica pa e Weganan Panamericano Lima 2019 na Lima, Peru. Cu a dos…Read More »


text:
E kolomnan di lava di volcan Cumbre Vieja ta sigui lastra tur cos unda cu e pasa, den su bahada leno pa e costa di isla La Palma, na e archipielago Spaño di Canarias. Esaki a pone cu autoridadnan a bati alerta pa posibel emision di gasnan toxico.
E preocupacion ta sigui crece debi na e potretnan impactante publica door di autoridadnan y bisiñanan, cu ta mustra con e lava a caba cu matanan, caminda y casnan cu el a topa cu nan riba su caminda pa lama.
A evacua caba 6.100 persona na e isla dilanti costa noordoostdi Africa, entre nan 400 turista, segun un comunicado di Gobierno Canario.
Ademas di esaki, e tereno di e isla a sufri un deformacion medio di 28 centimeter.
E lava ta bayendo caminda pa lama, e presidente di e region Canario, Angel Victor Torres, a bisa, señalando na mesun momento su impotencia pa haci algo cu e situacion. E fenomeno a destrui casnan den e zona cu ta dedica na Agricultura.
Te cu awo, erupcion di Cumbre Vieja a destrui 185 structura, di cual 63 ta cas, e gobierno regional a informa.
Segun e sistema Europeo di control (Copernicus), e imagen satelital ta mustra cu e lava tin un area di 103 hectarea cubri di La Palma.
Preocupacion pa e efecto
E mescla di e lava cayente cu e lama (cu segun calculo haci lo tuma luga dialuna anochi), por causa explosionnan, olanan di awa cayente y hasta humanan toxico, segun Servicio Geologico di Merca (USGS).
E humanan crea door di contacto entre e dos cosnan aki ta acido y por ta peligroso si un persona yega demasiado cerca.
Awo cu e lava ta na un distancia di dos KM for di lama, e material aki ta moviendo na mas o menos 200 meter pa ora. Autoridadnan di e isla mes no a bisa na ki momento e lo yega lama.
Como medida di precaucion, gobierno regional di Canarias, a emiti un decreto pa keda na un distacia di 2 miya nautico rond di e area unda e lava lo yega lama, y a pidi tur hende pa move for di e sitio.
Cuanto e erupcion lo dura, e vocero di Instituto Volcanologico di Canarias (Involcan) David Calvo, a calcula cu esaki por ta algun siman.


text:
Buki BaluArte: Maybelline Arends-Croes
50 aña dedica na formacion musical
ORANJESTAD – Ta remarcabel den trayectoria di Maybelline Arends-Croes cu den hopi caso e tabata e prome. E ta prome yiu di Frans A. Croes y Aura Croes (d.f.m.) y e prome nieta di e conocido pionero musico y tocado di fio Sixto ‘Mo Tito’ Croes (d.f.m.). Maybelline tabata forma parti di e prome grupo di mucha muhe cu a bay HBS-A aki na Aruba (1957). E ta alabes e prome Arubiano cu a gradua na conservatorio na Hilversum, caminda el a logra obtene su acta di Muziekonderwijs-A den cuadro di Algemene Muzikale Vorming (1968). Y si esey no ta bastante, Maybe, manera nan sa yam’e, ta e prome studiante femenino di Colegio Arubano cu despues a bira docente na e scol aki. E ta e prome yiu di tera cu a duna les di musica na Colegio Arubano. E prome cu durante e inauguracion oficial di nos Himno y Bandera dia 18 di maart 1976 a dirigi e cantamento di nos himno nacional ‘Aruba Dushi Tera’ cu su coro Tutti Frutti y Orkesta Filharmonico dirigi pa señor Joy Kock.
Locual ta resalta di su persona ta su dedicacion admirabel na desaroyo y formacion di nos hubentud riba tereno musical. Tambe mester menciona en general su contribucion valioso na nos musica. Tur esaki ta pone cu e nomber mas apropia pa caracterisa Maybelline Arends-Croes ta: E Prome.
Den su formacion profesional por indica varios etapa importante. Por menciona su trayectoria di 40 aña como docente na Colegio Arubano y 39 aña na A.P.A. cu na 1990 a bira IPA (Instituto Pedagogico Arubano). Tambe el a sobresali como dirigente di diferente coro, como compositor, productor, traductor y interprete musical di poesia, como hurado na diferente festival y miembro di diferente comision y organisacion.
Maybelline a compone varios cantica. Cantica pa mucha ta su ramo faborito. Ademas el a duna atencion na cantica di Pasco, di Dia di Mama, cantica di misa, cantica patriotico y cantica cu ta transmiti mensahe positivo. Como compositor Maybelline tabatin contacto estrecho cu diferente escritor di texto manera Burney Every (d.f.m.), Hubert ‘Lio’ Booi (d.f.m.) y Digna Laclé-Herrera. Algun composicion cu nos no por lubida ta ‘Llanto di un mama’, ‘Roller Boogie’, ‘Un soño’, ‘Futuro ta di nos’, ‘Aruba stim’e’, ‘Papiamento’ y ‘Dia ta regalo’.
Maybe tin como 200 cantica mas na Papiamento, Ingles y Spaño warda riba cassette, disco, dvd, pentagrama y otro medio, como parti di herencia cultural di nos pais. Ademas e tabatin un don pa adapta texto y cantica di exterior manera ‘Man den Man’, cu ta e tema musical di e Weganan Olimpico na Korea na 1988. Dos biaha a toca Maybelline e honor di gana e premio maximo pa e miho compositor durante e Festival di ‘Voz-i-landia’, un festival di canto pa mucha di scol basico. Maybe a forma parti di CODES, un comision pa prepara studiante cu ta bay studia na Hulanda. Aki el a compone e cantica ‘Futuro ta di nos’.
Maybelline a participa cu su coronan na diferente festival local y internacional representando Aruba na un forma distingui, original y na un nivel halto. Algun alumno di Maybe a presenta cu diferente coro. Esaki ta muestra di Maybe su instinto pa reconoce talento. Nomber manera Johnny Scharbaay, Mirugia de Cuba, Erika Giel y Edselyne Figaroa ta algun di nan cu despues a haya reconocimento individual pa nan talento.
Algun alumno manera Rose- Marie Provence, Jane Lanooij-de Cuba, Lila Richardson, Robert Reeberg, Haime v.d. Biezen, Gregory Goedgedrag, Vivienne Rivadeneira a bira despues su colega. Cu admiracion y orguyo Maybelline ta yama nan: “E frutanan di mi cosecha.”
Maybe a duna tambe un contribucion importante den e mundo di coro. El a dirigi Coro San Francisco, Sunrise, The Young Voices, Coro Tutti Frutti, Los Tres Cochinitos, Starlite, Grupo Crystal, Bereya, Melange y Teen-Angel. Locual ta pone un sonrisa riba su cara ta ora e chikitonan den su Coro Tutti Frutti bis’e: “Mi ke bira mescos cu bo.”
Teatro ta un otro area den cua e contribucion di Maybe ta impresionante. El a dirigi e parti musical di e obra teatral ‘Amor di Kibaima’ (1969) y ‘Magia di Fantasia’ (1996). Tambe el a crea y dirigi ‘Pesebre Bibo’ (1982) graba pa Telearuba.
Maybelline ta sigui activo cu su Coro Tutti Frutti, su grupo vocal Melange, como miembro honorario di Comision Celebracion Dianan Nacional di Aruba, miembro di directiva di Fundacion Yegada di Sinterklaas, di Asociacion di Musiconan y Artistanan di Aruba, di Comision Team Liturgico di Aruba y tambe como miembro di Coro Den Harmonia bou direccion di Tica Giel. Maybe su vision ta un Aruba unda musica ta hopi mas cu un entretenimento y mas un herment necesario pa formacion importante di mucha. Un pais unda mas mayor ta encurasha nan yiu pa studia musica profesionalmente y unda tin mas atencion pa musica local di nivel. Maybe lo kier mira locutor di radioemisora busca mas informacion y demostra mas aprecio pa nos musica, musiconan local y nan composicionnan. Den nan programa radial nan mester duna contesta cu contenido y evita elemento di menos balor educativo.
Den e buki BaluArte por lesa mas di nos baluartenan cultural di nos pais. Tur esnan interesa den e buki BaluArte por pasa buki na Plaza Bookshop, Van Dorp y De Wit Stores na San Nicolaas y Oranjestad. E prijs di e buki ta 55 florin.


text:
Den un encuentro cu exiliadonan Venezolano na Florida, unda tabata presente e secretario general di Organisacion di Estadonan Americano (OEA), Luis Almagro, a discuti e posibilidad pa institui campamento di refugiado oficial na Colombia y Brasil, cerca di nan frontera cu Venezuela.
E propuesta tin como meta pa duna miho atencion na e cien mil di refugiado cu tin actualmente, y cu ademas e realidad cu cada dia tin dies mil mas ta crusando frontera en busca di ayudo. Tambe ta considera cu di e manera aki lo ta mas factible pidi y ricibi ayudo internacional, si tin autoridad cu ta encarga cu e campamentonan.
E evento “Formalisacion di e Campamentonan Humanitario”, tabata organisa pa e Coalicion Internacional pa Venezuela “Unidos en una sola voz” y pa sociedad civil.
Luis Alamagro a uni su mes na e idea di formalisa e campamentonan di refugiado y e yamada na e gobiernonan di Colombia y Brasil pa tuma e pasonan pa realisa esaki. Apoya e campamentonan ey, el a bisa, ta un “prome paso importantisimo cu comunidad internacional mester asumi”, mientras tambe el a haci yamada pa un dialogo politico, cu no ta concentra solamente riba envio di ayudo humanitario pa Venezuela, loke a keda nenga permanente, sino tambe riba solucion pa Venezolano cu ta sufri den exterior.”
E activistanan Venezolano lo presenta un peticion na presidente di Colombia y Brasil pa decreta e formalisacion di campamento den e alberguenan “como un manera pa fomenta e solidaridad internacional y permiti un mayor control na frontera, na beneficio di nos paisnan y e victimanan.”
E ciudadnan na frontera ta na bordo di collapse p a e avalancha humano cu ta crusa pa teritorio Colombiano, y den menor grado, esun Brasileño. Na banda Colombiano ya ta calcula e cantidad di refugiado Venezolano na mas di mey miyon, cu dies mil drentando diariamente.


text:
ORANJESTAD (AAN): Diasabra anochi ariba e pista di International Raceway Park Palo Marga, na momento cu e categoria di King of the Street tabata tumando lugar,
e auto di Jr Madness Racing New India Assurance cu tras di stuur e conocido Jean Carlo Ras, a haye den un situacion poco fastioso.
Esey ta net ora cu luz a bira berde na salida, por a wak con e wiel banda di pasahero a ‘drumi di banda’, indicando cu un piesa lo a kibra. Pero esaki tabatin consecuencia cu e auto a bay den scual y casi a dal kibra den e cura di beton cu tin ambos banda di e pista.
Ta danki na e reaccion rapido combina cu e añanan di experiencia di e driver, a logra di para e auto prome cu el a dal den e beton.
A bin resulta cu tabata e tie rod ends a kibra, cu a causa e accidente chikito aki. E driver Jean Carlo a sali ileso y e daño na e auto ta minimo.
https://diario.aw/categories/noticia/deporte/accident-chikito-ora-cu-tie-rod-ends-a-kibra#sigProId6a698f9e2e


text:
NOTISIA.
BONEIRU.
Boneiru a bari mayoria premio den kompetensia di Arte di Palabra ABC 2017.
“Ku sodo di frenta, lo bo logra”!
Boneiru bo por ta orguyoso di e hóbennan Boneriano ku a marka historia den e kompetensia Arte di Palabra ABC 2017!
E premionan ku Boneiru a bai kuné ta lo siguiente:
Premio Kuenta Original klas 3-6:
di 3 lugá Serginho Finies, di 2 lugá Luiginio Molina, di 1 lugá (ganador) Kimberly Vasquez
Premio Poesia Eksistente klas 1-2:
di 5 lugá Edisheray Antonia, di 1 lugá (ganador) Joshua Winklaar
Premio Kuenta Eksistente klas 1-2:
di 4 lugá Shellany Sebelon, di 3 lugá Juriëlla Josephia, di 2 lugá Sendion Balentin
Boneiru bin topa ku e hóbennan awe 9 di aprel pa 11.45 a.m na airport di Boneiru..
Bin sostené i aploudí nos hóbennan.
Paso ta nan ta nos futuro!
PABIEN BONEIRU.


text:
Kranshi i Reibeweis será 22 yüni pa motibu di luto
Kranshi i Reibeweis será 22 yüni pa motibu di luto
Geplaatst op 21 June 2020 dor di Ministerio Maneho di Gobernashon, Planifikashon i Servisio Públiko
WILLEMSTAD – Sektor Asuntunan Públiko (Kranshi) i Departamentu di Reibeweis di Ministerio di Gobernashon, Planifikashon i Servisio Públiko ta partisipá ku tur 2 departamentu lo ta será djaluna 22 di yüni aki, relashoná ku fayesimentu repentino di un kolega.
Direktiva i personal di ámbos departamentu ta lamentá e suseso trágiko aki, ya ku a pèrdè un kolega stimá. Den kuadro di e suseso repentino aki ta pidi tur kliente komprenshon pa e situashon. Alabes ta pidi adelantá diskulpa pa eventual inkumbiniensia ku por surgi pa motibu di esaki.


text:
“Na momento cu un trahado comprende e importancia di su rol
den e organisacion, cuerpo policial lo ta excelente. Na momento cu un persona distingui su mes entre e
otronan ta semper di aprecia y di divulga”, asina Alto Comisario di Polis mr. Dolfi Richardson ta inicia su
discurso den presencia di ex Hoofd Inspecteur Roland H. Nicolaas cu a haci acto di presencia pa
reconoce un di e personanan cu a presencia e cambionan den Cuerpo Policial y cu ta wordo reconoce pa
su 25 aña di servicio fiel, esta Maria Dirksz.
“Un di e consehonan cu mas mi a balora den bida ta pa rondona mi mes semper di hendenan confiabel y
leal y esaki mi a haya den Maria Dirksz, un hende cu hopi conocemento y hopi critico y cu un curason pa
e cuerpo policial. Lo mi no por a yega na unda mi ta awe si e persona aki lo no tabata para banda di mi y
hasta tin bes mi dilanti pa guia mi.” Alto Comisario di Polis Dolfi Richardson ta sigui divulga.
Maria Dirksz a cumpli 25 aña di servicio. A inicia su carera na 1990 na momento cu Korps Politie tabata
pasa den un di e renobacionnan mas grandi despues di Status Aparte. Maria Dirksz a sa di pasa dor di tur
e cambionan aki cu e focus principal di pasa su conocemento pa tur envolvi den cuerpo policial y percura
cu tur persona ta informa y comprende e cambionan.
Un persona cu a percura pa e cultura di Korps Politie prevalece y tur esunnan conoce esaki y no haci
erornan cu kisas ta incoregibel. Den un organisacion asina compleho esaki ta e punto di mas referencia.
“Mi a percura pa haci mi trabao cu no tabata uno facil. Perseverancia y actitud di loke mi a siña for di mi
mayornan a yuda mi hopi na principio y awe 25 aña despues mi por ta orguyoso di tur loke mi ta
presencia den Cuerpo Policial.” Maria Dirksz hopi emociona ta relata.
Ex relacionista publico y coordinador Shon Pe Krozendijk tambe tabata presente na e ocasion y a recorda
tur hende e temponan cu e corant Alto Vista tabata wordo traha y a conta cu e inteligencia y dinamismo
di Maria Dirksz. Un persona cu nunca ta di mal humor, cu ta scoge pa prioridad y ta proactivo. Un
persona cu ta percura pa tur hende rond di dje ta produci.
“Mi no por a keda sin ta presente awe, Ex Hoofd Inspecteur Roland H. Nicolaas ta relata. Maria a nifica
masha hopi pa nos organisacion. Un persona sincero y den mi tempo mi man drechi y mi man robes cu a
yudami lanta e cuerpo policial despues di Status Aparte, y mi ta agradecido pa esey y ta desea pa e sigui
progresa.”
Mando Policial di Aruba ta hopi orguyoso di nos propio hendenan, cu ta fungi como un estimulo pa otro
miembronan di Cuerpo Policial duna lo miho di nan y ta inspira pa tambe yega na exito den un
organisacion, Alto Comisario di Polis Dolfi Richardson a conclui bisando.


text:
Kralendijk, 17 di mart 2020 – Kolegio Ehekutivo ta mantené kontakto intensivo ku organisashonnan ku ta atendé ku interes di sektor empresarial i otro ‘stakeholder’-nan pa por reakshoná mas alerta posibel riba efektonan negativo di e medidanan preventivo ku a tuma pa evitá ku e vírùs di corona ta yega Boneiru.
Komo kontinuashon riba e konsulta ku Kolegio Ehekutivo tabatin riba djabièrnè ku representantenan di sektor empresarial, pa medio di un karta a invitá tur organisashon pa un di dos tanda di konsulta, awe kuat’or di tramèrdia na Ofisina Prinsipal di Gobernashon. Kolegio Ehekutivo tin gana di tende kiko nan ta kere ku lo mester hasi pa mitigá e konsekuensianan sosial ekonómiko pa nan miembronan i ku esei prevení pèrdida di kupo di trabou.
Na e momentunan aki Kolegio Ehekutivo ta inventarisá kua ta e medionan ku por reservá for di su propio presupuesto pa guia nos isla ku ménos daño posibel durante e periodo kaminda entradanan for di turismo ta kai afó práktikamente por kompleto. Na mes momentu ta konsultando ku e ministerionan konserní tokante un pakete di sosten ku ta konsentrá riba islanan BES.
‘Kolegio Ehekutivo ta deseá pa huntu ku boso pone nos skoudernan bou di e desafio ku e pandemia aki ta trese pa nos. Nos ta boga pa mantené empleo manera ku e ta pa medio di fasilitá kontinuidat di operashon komersial di e empresanan di boso miembronan i ku esei mantené nivel di nos forsa di kompra. Nos ta kombensí ku hasiendo asina nos ta krea e kondishonnan korekto pa nos tur prepará nos mes pa e tempunan mihó ku lo bolbe bini atrobe’, segun e karta ku Kolegio Ehekutivo a manda pa Bonaire Bankers Association, Bonaire Business and Employers Association, Bonaire Hospitality Group, Bonaire Restaurant Association, BONHATA, USIBO, CURO, Kriabon, Makelaarsvereniging Bonaire, Vereniging Administratiekantoren en Belastingadviseurs, Vereniging Bonaire Importeurs en Supermarkten, Bonaire Explorers Association, Bonaire Arts & Crafts Association, Kámara di Komèrsio Boneiru i Tourism Corporation Bonaire.
Anekso: Karta di 16 di mart pa ‘stakeholder’-nan
BESTUURSCOLLEGE INTENSIVEERT OVERLEG MET HET BEDRIJFSLEVEN
Kralendijk, 17 maart 2020 – Het Bestuurscollege onderhoudt intensief contact met de organisaties die de belangen van het bedrijfsleven behartigen en overige stakeholders om zo alert mogelijk te kunnen reageren op negatieve effecten van de preventieve maatregelen die zijn genomen om het coronavirus weg te houden van Bonaire.
In vervolg op het overleg dat het Bestuurscollege vrijdag met vertegenwoordigers van het bedrijfsleven heeft gevoerd zijn alle organisaties per brief uitgenodigd voor een tweede overlegronde, vandaag om 16.00 uur op het Bestuurskantoor. Het Bestuurscollege wil graag horen wat zij denken dat nodig is om de sociaal-economische gevolgen voor hun achterban te verzachten en daarmee banenverlies te voorkomen.
Het Bestuurscollege inventariseert op dit moment welke middelen uit de eigen begroting kunnen worden gereserveerd om het eiland zo schadevrij mogelijk door de periode te leiden waarin de inkomsten uit het toerisme zo goed als volledig wegvallen. Gelijktijdig wordt met de betrokken ministeries overlegd over een steunpakket dat is toegespitst op de BES-eilanden.
,,Het Bestuurscollege wenst samen met u de schouders te zetten onder de uitdaging die deze pandemie ons brengt. Wij streven ernaar om de werkgelegenheid in stand te houden door de continuïteit van de bedrijfsvoering van de ondernemingen van uw achterban te faciliteren en daarmee de koopkracht op Bonaire in stand te houden. Wij zijn ervan overtuigd dat we daarmee de juiste voorwaarden scheppen om ons allen voor te bereiden op de betere tijden die weer gaan komen”, aldus de brief die gestuurd is aan Bonaire Bankers Association, Bonaire Business and Employers Association, Bonaire Hospitality Group, Bonaire Restaurant Association, BONHATA, USIBO, CURO, Kriabon, Makelaarsvereniging Bonaire, Vereniging Administratiekantoren en Belastingadviseurs, Vereniging Bonaire Importeurs en Supermarkten, Bonaire Explorers Association, Bonaire Arts & Crafts Association, Kamer van Koophandel en Tourism Corporation Bonaire.
Bijlage: Brief dd 16 maart aan stakeholders


text:
Entrante 12 di januari 2009 Department of Homeland Security, DHS, a introduci un programa nobo cu tin como meta pa haci biahamento pa Merca mas sigur. Esaki ta nifica cu tur hende cu ta biaha pa Merca sea pa placer of pa haci negoshi mester pidi adelanta permiso pa drenta Merca via e programa online cu yama Electronic System for Travel Authorization, ESTA. E personanan cu tin un visa pa biaha pa Merca no ta obliga pa haci uzo di ESTA tanten cu e visa ta valido y cu ta uza e visa pa e proposito cu otorg’e. Bo por registra via e website: https:// esta.cbp.dhs.gov/esta/. Pa esnan cu no ta domina e idioma di Ingles, tin mas idioma riba e website disponibel pa yuda e usuario compronde e preguntanan. Paga tino si cu e contestanan mester ta na Ingles. Si acaso cu bo no tin acceso na internet, un otro persona (ruman, agencia di biahe, amigo etc) por yena e formulario pa bo.
E informacion cu mester yena riba e formulario di e website ta e.o. bo nomber, fecha di nacemento, number di paspoort y otro informacion relaciona cu bo biahe.
Por haci e peticion cualkier momento prome cu bo biaha. Sinembargo ta consehabel pa hasi esaki mas pronto cu ta posibel. Den mayoria caso e biahero ta haya contesta den un par di seconde:
- Authorization Approved: bo mag di biahe pa Merca;
- Travel Not Authorized: bo mester aplica pa un visa via embahada of consulado Mericano prome cu bo por biaha. Pa mas informacion e sistema lo referi bo na e website www.travel.state.gov;
- Authorization Pending: dentro di 72 ora e biahero lo haya un contesta via e website di ESTA, si e lo haya autorisacion pa biaha pa Merca of no.
Un peticion cu ta aproba, basta cu nan no a hal’e aden, ta valido pa un periodo di maximalmente dos aña of te ora cu e paspoort di e biahero caduca. Tuma nota cu e aprobacion via ESTA no ta un garantia pa por drenta Merca, e aprobacion di ESTA ta duna unicamente e permiso pa subi abordo di un avion of barco cu ta biaha pa Merca.
E reglanan di Inmigracion Mericano ta aplicabel na yegada na Merca.


text:
Minister di Finansa sr. Ing. Kenneth Gijsbertha ta bai presentá su logronan den Kabinete Koeiman den dos programa di televishon riba djamars 14 i djaweps 16 di mart próksimo. Den e dos programan Minister Gijsbertha lo elaborá riba diferente aspekto di e kartera ku e a manehá komo Minister di Finansa manera impuesto, finansa, asuntunan fiskal i sosten na proyektonan di deporte.
P’esei Minister Gijsbertha ta invitá pueblo di Kòrsou pa sintonisá riba djamars 14 i djaweps 16 di mart e kanalnan di televishon Telecuraçao, TV 11 i TV Direct 13. Riba djamars 14 di mart lo pasa e promé programa riba siguiente orario: Telecuraçao ‘or, TV 11 ‘or i TV Direct 13 ‘or di anochi. Djaweps 16 di mart lo transmití e di dos programa via Telecuraçao ‘or, CBA Television ‘or i TV Direct 13 ‘or di anochi.


text: Diamars atardi a drenta informe di un accidente na Cura Cabay un tiki pariba di JR Autocenter y cu un di e partido envolvi lo a trata di huy for di e sitio. Sinembargo na e sitio a encontra ambos auto envolvi. Segun informe di esnan presente e auto Toyota Zelas tabata biniendo di pariba ora for di un T-kruising un Honda Fit mester a subi e caminda y a dal parti patras di e Toyota. Aki e 2 partido a jega na un accuerdo pa man mes regla entre nan mes. Ambulance a wordo pidi na e sitio pa atende cu un señora cu tabata den e Toyota debi cu a accidente a lage basta spanta. Despues di un check-up medico den Ambulance a constata cu aunque hopi spanta, no tabata tin motibo pa bai cu ne hospital. Polis a compila tur dato cu nan mester pa traha nan rapport.


text:
Ministernan di Exterior di Union Europeo a adresa Dialuna e situacion di Venezuela y lo ta preparando pa sancionnan selectivo pa e pais, ademas ta duna luz berde na e medidanan nobo autonomo contra North Korea y na mes un momento mustrando apoyo pa e acuerdo nuclear cu Iran.
Nan Luxemburg a reuni, e cabesnan di e diplomacia binti ocho lo scucha e alto representante di Union Europeo relaciona cu e Politica di Exterior, esta Federica Mogherini, tocante un update di e sitimuacion na Venezuela, unda Union Europeo a rechasa pa reconoce e Asamblea Constituyente di presidente Nicolás Maduro.
Na mes momento, tin un acuerdo unanime di embahadornan comunitario pa cuminsa traha ariba e “sancionnan selectivo” contra personalidadnan Venezolano cu ta wordo considera esnan responsabel pa e situacion di e pais, asina EFE a informa.
“Union Europea mester mester ekipa su mes cu instrumentonan y medionan necesario pa tin un negosacion” entre e Gobierno y e oposicion na Venezuela, Union Europeo a señala.
Awor departamentonan di Raad di Union Europeo ta trahando ariba posibel nombernan di ” personan cu tin un rol directo” den e situacion na e pais, pa ponenan ariba e lista di esnan cu lo bay wordo sanciona, e fuente no kier a bisa si ta trata di politconan of militarnan.